Bak kut teh: Bersatu mahu cadangan menteri diteliti semula

Bersatu mahu cadangan menjadikan bak kut teh atau sup tulang rusuk babi sebagai makanan warisan kebangsaan diteliti semula.

Exco Srikandi Bersatu, Nor Azah Abdul Aziz berkata pihaknya memandang serius perkara tersebut yang langsung tidak menjaga sensitiviti umat Islam.

“Saya memandang serius berhubung kenyataan Menteri Pelancongan, Seni dan Budaya (Motac), Datuk Seri Tiong King Sing yang mahu mempertimbangkan bak kut teh untuk dimasukkan dalam senarai makanan warisan kebangsaan, baru-baru ini.

“Kenyataan beliau amat memalukan. Kenyataan beliau begitu songsang tanpa melihat sentimen kaum dan agama di negara ini, yang majoritinya terdiri daripada kaum Melayu dan beragama Islam,” katanya dalam satu kenyataan, hari ini.

Dalam pada itu, Nor Azah mencadangkan King Sing meneliti Akta Warisan Kebangsaan 2005 yang melarang mana-mana menteri mengeluarkan sebarang dasar mahupun pernyataan di bawah subseksyen (1) jika perkara, urusan, strategi atau pengendalian pemuliharaan dan pemeliharaan warisan melibatkan kuasa atau bidang kuasa negeri melainkan jika pihak berkuasa negeri yang berkaitan sudah dirundingi.

“Pakar-pakar bahasa memaklumkan perkataan ‘Bak’ itu sendiri sudah merujuk kepada daging babi. Mengapa ada cubaan mahu mengangkat makanan ini sebagai warisan kebangsaan, semata-mata mahu menonjolkan menu ini kepada pengunjung luar? Amat tidak masuk akal dan tidak kompeten.

“Saya menasihatkan kepada menteri terbabit, kalau nak angkat martabat warisan makanan kebangsaan, pastikan prospek makanan itu boleh dimakan oleh semua lapisan rakyat, bukannya daging babi,” katanya.

Kelmarin, King Sing dilaporkan berkata kementeriannya mempertimbangkan bak kut teh untuk dimasukkan dalam senarai makanan warisan kebangsaan.

Katanya, tidak menjadi isu untuk menjadikan bak ku teh sebagai makanan warisan kebangsaan kerana ia boleh menonjolkan menu tempatan kepada pengunjung luar.

“Saya akan maklumkan kepada pihak kementerian supaya isu ini dilihat secara serius. Sudah tentu jika bak kut teh babi, kita akan meminta orang bukan Islam mencubanya.

“Sebenarnya kini terdapat pelbagai variasi hidangan bak kut teh antaranya ayam, makanan laut dan kambing. Jika ramuannya halal, kita akan bagi untuk yang halal mencubanya,” katanya.


Kes global turun 21 peratus tapi Korea Selatan, Indonesia catat rekod

Covid-19 semakin reda di seluruh dunia dengan penurunan mingguan 10 peratus kes kematian dan 21 peratus jangkitan baharu, tiga bulan setelah varian Omicron pertama kali dilaporkan walaupun dua negara Asia, Korea Selatan dan Indonesia, mencatat rekod jangkitan harian.

Dalam tempoh tujuh hari lalu, kes global meningkat 12,787,862 menjadikan keseluruhannya 424,725,372, menurut data Worldometers.info setakat hari Ahad.

Jangkitan baharu global mencecah rekod harian sebanyak 3,804,223 pada 20 Januari lalu, tetapi turun semula kepada 1,584,313 pada Sabtu, lapor United Press International (UPI).

Pada 13 Disember 2021, ia turun kepada 480,954. Semasa kemuncak lonjakan varian Delta, kes mencecah 904,084 pada 29 April. Sebanyak 8,124 kematian yang dilaporkan pada Sabtu lalu kurang daripada separuh rekod 17,399 pada 27 Januari 2020.

Sejak Omicron pertama kali dikesan di Afrika Selatan pada 24 November, kebanyakan negara telah mencatat rekod kes harian.

Tetapi hanya dua negara besar mencatat rekod minggu lalu – Korea Selatan mencatat 109,828 Jumaat dan 104,828 Ahad, manakala Indonesia (63,956 Khamis, 48,484 Ahad).

Tetapi Korea Selatan melaporkan hanya 51 kematian pada Ahad, di bawah rekod 109 pada 23 Disember, sementara Indonesia merekodkan 163 kematian pada Ahad, jauh di bawah 2,069 kes pada 27 Julai 2021.

Negara lain yang mencatat rekod kes harian baru-baru ini termasuk Amerika Syarikat sebanyak 904,168, diikuti Perancis (501,635); Itali (228,1279); Brazil (286,050); Jerman (247,128); Britain (218,724); Russia (203,766); Belanda (189,377); Sepanyol (189,377); Australia (153,968); Argentina (134,439); Turki (111,157); Japan (100,949); Israel (83,739); Mexico (60,552); Kanada (55,350); dan Greece (50,126).

Korea Selatan, dengan populasi 15.8 juta, melaporkan 563,804 kes dalam tempoh seminggu dan meningkat kepada 1,3962,837, peningkatan 74 peratus, dengan kes di bawah 4,000 setiap hari sebelum pengesanan Omicron. Korea Selatan telah melaporkan 7,405 kematian.

Walaupun mengalami lonjakan, Korea Selatan menggunakan pendekatan ‘pilih dan fokus’ dengan meminta pesakit yang diuji positif menjaga diri mereka di rumah.

“Kita mesti menggunakan sumber terhad kita dengan lebih berkesan, menumpukan kepada mencegah pesakit berisiko tinggi daripada sakit teruk atau mati,” kata Menteri Kesihatan Kwon Deok-cheol.

Indonesia, dengan 278 juta penduduk agak kebal daripada lonjakan, tetapi kes naik 385,769 dalam tempoh seminggu, meningkat 74 peratus daripada tujuh hari sebelumnya, dengan jumlah 5,197,505 iaitu kedudukan ke-17 peringkat global.

Rekod Indonesia sebelum ini ialah 56,715 pada pertengahan Julai tahun lalu semasa lonjakan Delta. Indonesia juga mencatat 146,365 kes kematian, tempat kesembilan pada peringkat global.

Indonesia sedang mempertimbangkan untuk menarik balik semua keperluan kuarantin kepada pelancong mulai April. Tempoh kuarantin telah dikurangkan daripada lima kepada tiga hari bagi individu yang telah menerima tiga dos vaksin.

“Kita perlu mencari keseimbangan antara keperluan untuk mengekalkan kesihatan dan keperluan untuk mengekalkan ekonomi,” kata Luhut Panjaitan, menteri Kabinet yang bertanggungjawab terhadap tindak balas wabak Covid-19 di Jawa dan Bali.

Beliau menambah bahawa kadar kemasukan ke hospital dan kematian jauh lebih rendah berbanding yang dialami ketika penularan varian Delta.

Setakat ini, 70.1 peratus penduduk Indonesia telah menerima vaksin Covid-19, manakala 86.5 peratus penduduk Korea Selatan menerima sekurang-kurangnya satu dos.

Pada peringkat global, keseluruhannya lebih 10.5 bilion vaksin Covid-19 telah diberikan, meningkat 200 juta dos dalam tempoh seminggu dengan populasi dunia berjumlah 7.9 bilion, menurut data Bloomberg. – UPI


Ismee letak jawatan tidak mahu terlibat keputusan masa depan 1MDB

Bekas Pengarah Bukan Eksekutif 1Malaysia Development Berhad (1MDB), Tan Sri Ismee Ismail memberitahu Mahkamah Tinggi Kuala Lumpur beliau meletak jawatan kerana bimbang mengenai keputusan masa depan yang akan dibuat syarikat itu.

Saksi pendakwaan ke-13 itu berkata demikian ketika membacakan pernyataan setebal 111 muka surat dalam perbicaraan bekas Perdana Menteri, Datuk Seri Najib Razak yang menghadapi empat tuduhan menyalahgunakan kedudukannya untuk memperoleh rasuah berjumlah RM2.3 bilion daripada dana 1MDB dan 21 tuduhan pengubahan wang haram membabitkan jumlah sama.

Ketika itu Najib menjadi Perdana Menteri, Menteri Kewangan dan Pengerusi Lembaga Penasihat 1MDB, syarikat milik penuh Menteri Kewangan Diperbadankan.

Ismee berkata beliau menyerahkan surat peletakan jawatan kerana bimbang hal ehwal syarikat itu serta keputusan yang akan dibuat pada masa hadapan.

Menurutnya beliau menyerahkan surat peletakan jawatan itu kepada Pegawai Khas Najib Razak ketika itu, Datuk Amhari Efendi Nazaruddin pada Jun 2015.

“Saya, selaku ahli lembaga pengarah, menyerahkan surat letak jawatan pada Jun 2015. Keputusan itu dibuat atas faktor kebimbangan dan saya tidak mahu terlibat lagi dalam keputusan yang dibuat syarikat pada masa akan datang,” katanya.

Ismee menjelaskan Amhari meminta beliau untuk menangguhkan keputusan itu kerana satu pilihan sedang dipertimbangkan untuk menukar keseluruhan Lembaga Pengarah.

“Amhari meminta saya tangguhkan keputusan kerana ketika itu pilihan untuk mengubah seluruh lembaga pengarah sedang dipertimbangkan.

“Namun pada 2016, kami semua Ahli Lembaga Pengarah dan pengurusan 1MDB meletak jawatan kerana Lembaga Pengarah dan pengurusan baharu dilantik,” katanya dalam pemeriksaan utama Timbalan Pendakwa Raya Ahmad Akram Gharib.

Amhari, adalah saksi kelapan pendakwaan dalam perbicaraan ini.


87.9 peratus remaja lengkap divaksin

Kadar vaksinasi bagi keseluruhan populasi di Malaysia kini mencapai 78.5 peratus apabila sehingga semalam seramai 25,645,200 individu berusia 12 tahun dan ke atas telah lengkap menerima vaksin Covid-19 masing-masing.

Daripada keseluruhan lebih 59.16 juta dos vaksin yang telah diberikan sejak Program Imunisasi Covid-19 Kebangsaan (PICK) dilancarkan 24 Februari 2021, seramai 26,021,274 atau 79.7 peratus individu lagi menerima sekurang-kurangnya satu dos.

Kementerian Kesihatan (KKM) menerusi laman sesawangnya Covidnow turut memaklumkan seramai 7,696,037 individu, khususnya mereka yang berusia 60 tahun dan ke atas, telah menerima dos penggalak masing-masing.

Sementara itu, kadar vaksinasi dalam kalangan populasi dewasa pula terus menghampiri 100 peratus apabila seramai 22,879,927 individu atau 97.7 peratus telah lengkap divaksinasi

Data Covidnow juga menunjukkan seramai 23,165,398 atau 98.9 peratus lagi individu dewasa telah menerima sekurang-kurangnya satu dos.

KKM turut memaklumkan seramai 5,621,149 remaja berusia antara 12 dan 17 tahun telah menerima suntikan vaksin, sejak dilancarkan 8 September tahun lalu.

Daripada jumlah itu seramai 2,765,273 atau 87.9 peratus remaja telah lengkap divaksin, manakala 2,855,876 atau 90.8 peratus lagi menerima sekurang-kurangnya satu dos.

Data juga menunjukkan vaksin Pfizer merekod penggunaan sebanyak 56.9 peratus, diikuti Sinovac (35.4 peratus); AstraZeneca (7.4 peratus); dan Cansino (0.3 peratus).


Ringgit menjunam cecah paras terendah baharu dalam 24 tahun

Ringgit susut berbanding dolar Amerika Syarikat (AS) pada akhir urus niaga Rabu (14 September 2022) dengan mencecah paras terendah baharu dalam tempoh 24 tahun, selepas terus diasak tekanan susulan jangkaan pihak Rizab Persekutuan Amerika Syarikat AS (Fed) menaikkan lagi kadar faedah akibat inflasi tinggi.

Unit tempatan itu susut kepada 4.5265/5285 berbanding dolar AS daripada 4.5070/5085 pada akhir urus niaga semalam, lapor Bernama.

Ringgit melepasi paras 4.5200 pada pagi ini yang juga angka terendah baharu dalam tempoh 24 tahun berbanding dolar AS.

Penganalisis Pasaran ActivTrades Alexander Londono berkata jangkaan inflasi yang lebih tinggi, termasuk di Asia, ternyata menyebabkan pelabur mengelak aset berisiko dan sebaliknya beralih kepada aset selamat seperti dolar AS.

“Bagaimanapun, perlu ditekankan bahawa mata wang itu lebih cenderung untuk turun dan terdedah mengalami pembetulan yang ketara,” katanya kepada Bernama.

Londono berkata, jika angka Indeks Harga Pengeluar AS lebih tinggi daripada dijangkakan, dolar AS akan terus mengukuh yang hanya mendorong kepada penyusutan ringgit.

Ketua Ahli Ekonomi Bank Islam Malaysia Bhd Firdaos Rosli berkata ringgit akan terus menerima tekanan berbanding dolar AS apabila jurang kadar faedah semakin melebar manakala kadar dana Persekutuan AS akan lebih tinggi berbanding kadar dasar semalaman (OPR) menjelang minggu depan.

Jelas beliau, pasaran juga memberi reaksi terhadap data terkini Indeks Harga Pengguna AS yang menunjukkan inflasi negara itu kekal tinggi biarpun harga minyak lebih rendah pada Ogos serta kenaikan kadar faedah secara agresif oleh pihak Rizab Persekutuan AS sejak beberapa bulan lepas.

Dalam pada itu, ringgit turut diniagakan rendah berbanding kelompok mata wang utama lain.

Ringgit susut berbanding dolar Singapura kepada 3.2252/2268 daripada 3.2153/2174 dan rendah berbanding yen kepada 3.1616/1635 daripada 3.1282/1301 sebelum ini.

Unit tempatan itu turut rendah berbanding pound Britain pada 5.2331/2354 daripada 5.1989/2012 dan susut berbanding euro pada 4.5306/5326 daripada 4.5105/5125, sebelumnya.


Vaksin Pfizer tidak berkesan bentuk imuniti terhadap kanak-kanak

Pengeluar vaksin Pfizer mengumumkan ujian percubaan suntikan vaksin terhadap golongan kanak-kanak berumur dua hingga lima tahun menunjukkan kurang keberkesanan terhadap imuniti yang diberikan kepada kumpulan umur itu.

Oleh kerana itu, selepas penasihat bebas meneliti data, syarikat tersebut menetapkan untuk memberikan tambahan dos penggalak kepada semua golongan kanak-kanak dan bayi yang berumur enam bulan hingga lima tahun.

Menurut data, vaksin Pfizer tidak dapat menghasilkan imuniti yang diharapkan kepada golongan kanak-kanak berumur dua hingga lima tahun, termasuk bayi sehingga berumur dua tahun.

Syarikat berkenaan akan ‘meminda’ peraturan dengan melakukan penambahan kepada suntikan dos penggalak.

“Kajian turut memasukkan penilaian tiga mikrogram untuk dos ketiga, sekurang-kurangnya selepas dua bulan menerima suntikan dos kedua untuk memberikan tahap perlindungan yang tinggi dalam kumpulan umur itu,” jelasnya.

Pihak Pfizer juga akan menurunkan kadar dos yang perlu disuntik kepada golongan kanak-kanak.

Manakala, bagi kumpulan umur 12 tahun ke atas, suntikan dos vaksin sebanyak 30 mikrogram dan 10 mikrogram bagi mereka berumur lima hingga 11 tahun serta dos tiga mikrogram pula bagi golongan kanak-kanak berumur lebih muda.

Dengan itu, ujian percubaan awal menunjukkan jumlah dos suntikan yang lebih kecil mampu menghasilkan imun yang kuat terhadap kanak-kanak dan meminimumkan risiko impak sampingan.

Namun begitu, data interim yang direkodkan oleh Data Bebas dan Lembaga Pemantauan Keselamatan memperincikan jumlah suntikan dos yang lebih kecil tidak dapat menghasilkan impak imun yang diharapkan terhadap golongan berumur dua hingga lima tahun itu.

“Tiada kerisauan keselamatan dikenal pasti dan sukatan dos tiga mikrogram menunjukkan impak keselamatan yang memberangsangkan kepada kanak-kanak berumur enam bulan hingga bawah lima tahun.

“Perancangan untuk menilai suntikan dos penggalak sebanyak tiga mikrogram kepada kanak-kanak berumur enam bulan hingga lima tahun menggambarkan usaha syarikat dalam memilih jumlah dos yang tepat serta teliti dalam memaksimumkan profil risiko-kebaikan.

“Jika kajian dos penggalak itu berjaya, Pfizer dan BioNTech akan menyerahkan data kepada pengawal selia bagi menyokong untuk meluluskan Kebenaran Penggunaan Kecemasan (EUA) kepada golongan kanak-kanak berumur enam bulan hingga bawah lima tahun menjelang separuh tempoh pertama tahun 2022,” jelasnya.


Tiada rakyat asing disekat melancong ke Langkawi mulai 15 November

Malaysia tidak menyenaraikan mana-mana negara dilarang melancong ke Langkawi menerusi Gelembung Pelancongan Antarabangsa bagi Projek Rintis Pulau Langkawi yang akan dilaksanakan mulai 15 November ini.

Menteri Pelancongan, Seni dan Budaya Datuk Seri Nancy Shukri berkata ia susulan protokol ketat yang disediakan terhadap pelancong antarabangsa yang ingin melawat pulau peranginan itu bagi menghalang penularan Covid-19.

Gelembung Pelancongan Antarabangsa bagi Projek Rintis Pulau Langkawi akan dibuka kepada semua pelancong tanpa dihadkan kepada mana-mana negara, katanya hari ini.

Antara protokol dan prosedur operasi standard (SOP) bagi gelembung pelancongan antarabangsa itu, termasuk pelancong dewasa perlu melengkapkan suntikan vaksin Covid-19, menggunakan khidmat ejen pelancongan berdaftar, serta menjalani ujian saringan.

“Prosedur ini termasuklah memastikan dia (pelancong) mesti datang menggunakan khidmat ejen pelancongan yang berdaftar dengan kementerian.

“Ejen ini yang akan mengatur semua perjalanan dan mereka tidak datang terus ke Langkawi secara peribadi. Ini mekanisme yang kita gunakan kerana kalau ada apa-apa terjadi seperti berlakunya kes, ejen itu yang akan bertanggungjawab,” katanya.

Mengulas lanjut, Nancy berkata kerajaan tidak boleh menunggu untuk tempoh lama bagi membuka sektor pelancongan kepada pelancong luar kerana ini akan menyebabkan ramai penduduk tempatan kehilangan pekerjaan perlu berfikir secara berilmiah dan munasabah supaya langkah yang diambil membawa kebaikan kepada semua.

Menurutnya gelembung pelancongan antarabangsa itu diperkenalkan bagi membantu memulihkan ekonomi rakyat yang terkesan akibat pandemik Covid-19.

“Pada masa sama, perkembangan di Langkawi ini akan menjadi model kepada kita untuk meneliti kelakuan (behaviour) pelancong dalam membantu membendung penularan Covid-19,” katanya.

Beliau berkata sejak pengumuman gelembung pelancongan itu baru-baru ini, banyak rumah inap desa di Langkawi telah menerima tempahan pelancong terutama dari Eropah.

Kumpulan sasaran bagi gelembung pelancongan itu ialah pelancong berkualiti dan individu yang telah lengkap vaksinasi Covid-19.

Sementara itu, Langkawi hari ini mencatat 19 jangkitan baharu menjadikan kes aktif di pulau itu kini sebanyak 257 kes. Secara keseluruhan Langkawi merekodkan 6,127 kes positif dengan 5,794 pesakit telah sembuh dan 76 kematian.

Sepuluh daripada kes baharu itu dikesan melalui saringan bergejala, kontak rapat (lapan), dan satu saringan pra pembedahan.


DAP desak hapus SOSMA, gesa Anwar bantu bebaskan tahanan

Pemimpin DAP hari ini mendesak kerajaan Pakatan Harapan-Barisan Nasional (PH-BN) menghapuskan terus Akta Kesalahan Keselamatan (Langkah-Langkah Khas) 2012 (SOSMA) yang disifatkan kejam apabila tahanan tidak boleh diadili mengikut proses undang-undang.

Desakan itu disuarakan Timbalan Pengerusi DAP Pulau Pinang, P Ramasamy yang turut melihat akta itu bertentangan dengan perikemanusiaan kerana pihak berkuasa boleh menangkap sesiapa tanpa waran dengan hanya mempercayai pihak tersebut terlibat dalam kesalahan keselamatan.

“Individu boleh ditahan maksimum 28 hari tanpa dibicarakan di mahkamah dan akses boleh ditangguhkan kepada keluarga tahanan serta peguam sehingga 48 jam selepas ditahan.

“Malah, ikat jamin juga adalah tidak dibenarkan kepada tahanan-tahanan, saya tidak bermaksud bahawa tahanan SOSMA tidak bersalah, tetapi kenapa mereka tidak ditahan di bawah undang-undang sedia ada seperti di bawah Kanun Keseksaan,” katanya pada sidang media di Komtar, George Town hari ini (20 Januari 2023).

Kosmo melaporkan turut hadir pada sidang akhbar itu ialah ahli keluarga 33 individu dari Kedah yang dikenakan tahanan di bawah SOSMA sejak 2020 tanpa dibicarakan.

Ramasamy, yang juga Timbalan Ketua Menteri Pulau Pinang berkata pada masa ini, terdapat lebih 100 tahanan yang ditahan di seluruh negara tanpa dibicarakan di mahkamah di bawah SOSMA.

“Kami (DAP) gesa Perdana Menteri, Datuk Seri Anwar Ibrahim membantu mereka yang ditahan di bawah SOSMA agar mereka boleh dilepaskan daripada tahanan dan kemudian dibicarakan di mahkamah.

“Kami juga menggesa Kerajaan Pusat untuk memansuhkan SOSMA, sepertimana kerajaan menghapuskan undang-undang kejam iaitu Akta Keselamatan Dalam Negeri (ISA),” katanya.

Dalam pada itu, katanya, tahanan SOSMA telah melalui pelbagai keperitan seperti masalah kemerosotan tahap kesihatan, masalah kebersihan dan impak negatif psikologi semasa berada dalam penjara.

“Kebanyakan tahanan SOSMA adalah berusia muda iaitu 40 tahun ke bawah dan mereka berasal dari keluarga berpendapatan rendah serta merupakan ketua keluarga yang menyara hidup ahli keluarga yang lain.

“Ahli keluarga tahanan SOSMA juga telah mengalami pelbagai keperitan terutamanya masalah kekangan kewangan yang serius bagi perbelanjaan sara hidup dan juga terpaksa mengeluarkan wang bagi mendapatkan khidmat peguam untuk mewakili tahanan,” ujarnya.

Selain itu, tambahnya, keluarga kesemua tahanan SOSMA turut merayu kes difailkan terhadap tahanan agar mereka dapat membantu tahanan mengikut undang-undang.


Anwar mungkin dikenang sebagai ‘bapa saman negara’: MP Pendang

Ahli Parlimen Perikatan Nasional (PN-PAS) Pendang, Datuk Awang Solahuddin Hashim bimbang Perdana Menteri Datuk Seri Anwar Ibrahim akan dikenang sebagai ‘bapa saman negara’ kerana tindakannya menakut-nakutkan pihak yang menegurnya.

Dalam perbahasan Bajet 2023 di Dewan Rakyat hari ini (Isnin, 27 Februari 2023), beliau sehubungan itu meminta Anwar supaya berlapang dada dan berjiwa besar menerima kritikan daripada pembangkang.

Memetik laporan FMT beliau berkata jika tidak dapat menerima kritikan, Anwar akan dianggap sebagai seorang yang berjiwa kecil.

“Takut rakyat kenang Tambun nanti sebagai perdana menteri dan bapa saman negara kerana amalkan budaya ‘fear mongering’…menakutkan orang yang menegur.

“Kalau dia boleh menegur kenapa kita tak boleh.. saya gusar perdana menteri takut bayang-bayang sendiri,” katanya yang berdepan tindakan undang-undang daripada Anwar kerana kritikan dan tegurannya terhadap Perdana Menteri.

24 Februari lalu, Anwar mengeluarkan surat tuntutan (LOD) kedua menuntut permohonan maaf daripada Awang Solahuddin kerana mempersoalkan kesahihan pelantikannya sebagai ketua kerajaan, sekali gus mencemarkan nama baiknya.

Peguam Anwar berkata LOD itu adalah sebahagian daripada proses biasa sebelum saman fitnah difailkan, sambil menambah bahawa mereka akan memulakan tindakan undang-undang terhadap Awang Solahuddin jika gagal memberikan jawapan yang memuaskan dalam tempoh tiga hari daripada tarikh penerimaan.

Dalam LOD kedua, peguam Anwar merujuk secara khusus kepada kenyataan Awang Solahuddin pada 21 Februari yang diterbitkan dalam klip video ringkas di akaun TikTok “asriasri64chanel” pada hari berikutnya.

LOD pertama Anwar kepada Awang Solahuddin dihantar pada 22 Februari, sehari selepas kenyataan yang didakwa berunsur fitnah itu disiarkan di media.

Kenyataan pertama mendakwa Anwar dikatakan lebih pendendam berbanding bekas Perdana Menteri Tun Dr Mahathir Mohamad, tetapi Anwar dalam surat tuntutannya semalam menolak kenyataan ini sebagai palsu.

Awang Solahuddin membuat kenyataan itu setelah Ahli Parlimen PN Tasek Gelugor, Datuk Wan Saiful Wan Jan dikenakan dua pertuduhan bermotifkan politik, terbabit dengan rasuah pada 21 Februari lalu.

Dalam pada itu, Awang berkata menjadi tugas pembangkang untuk menjadi semak dan imbang kepada kerajaan.

Katanya, Anwar juga pernah mengkritik Presiden PAS Abdul Hadi Awang kerana mendakwa memfitnahnya berkaitan kerjasama antara UMNO dan Pakatan Harapan (PH).

“Tetapi akhirnya berlaku juga setelah ‘cium mulut’ UMNO dengan PH,” katanya.

Sementara itu, Awang Solahuddin juga menggesa kerajaan memberi penekanan khusus kepada sistem Pendidikan Teknikal dan Latihan Vokasional (TVET) yang merupakan perkara yang cukup penting.

Katanya dasar pendidikan TVET perlu diletakkan di bawah kementerian atau agensi khas kerana sangat penting dalam aspek pembangunan negara.

“Sehubungan itu, usaha yang perlu dipertingkatkan dengan meningkatkan lebih banyak penghasilan pekerja mahir dan separa mahir serta penekanan pembangunan pendidikan teknikal dan latihan ini.

“Melalui pendekatan ini, kita dapat membentuk generasi baru sumber manusia yang lebih berkemahiran daripada apa yang kita miliki ketika ini,” katanya.


Buru pengacau barisan hadapan dan ambil tindakan tegas: Hadi

Kumpulan pengacau barisan hadapan yang sengaja mencetuskan provokasi dengan niat menghasut orang ramai ke arah kebencian perlu diburu dan dikenakan tindakan tegas, kata Datuk Seri Abdul Hadi Awang.

Presiden PAS itu menyifatkan kumpulan itu sebagai makhluk perosak yang memainkan peranan secara tersendiri melalui saluran media terbuka secara bebas khususnya media sosial bagi membuat onar terhadap barisan hadapan negara yang boleh melemahkan semangat mereka.

“Golongan ini hendaklah diburu di mana sahaja tempat persembunyian mereka dan dari mana sahaja datangnya,” katanya dalam satu kenyataan hari ini.

Justeru beliau mengingatkan kepada pengacau supaya menghentikan agenda yang berkepentingan sendiri, tatkala negara berada dalam tempoh darurat susulan peningkatan kes Covid-19.

“Dalam tempoh darurat hari ini, kita hendaklah melupakan perbezaan agama, bangsa, fahaman politik dan segala kepentingan termasuk kepentingan harta perniagaan dan diri setiap individu. Malah, kita wajib tolong-menolong bagi menyelamatkan semua nyawa dalam keadaan darurat yang dihadapi sekarang,” tegasnya.

Katanya lagi, dalam keadaan sekarang, semua pihak wajib memberikan sumbangan harta dan tenaga masing-masing, bahkan boleh dikerahkan untuk memberikan sumbangan secara paksa yang dilakukan dengan sistematik dan terkawal.

Sementara itu, Hadi berkata langkah kerajaan melaksanakan darurat ketika ini tepat pada masanya, ia demi memastikan kemaslahatan rakyat dijaga.

“Maka kerajaan mengambil langkah yang pantas, bermula daripada persediaan peralatan dan anggota yang mencukupi, termasuklah persediaan anggota sokongan yang perlu ditambah dan dilatih.
“Peruntukan kewangan darurat juga wajib disediakan secukup-cukupnya, khususnya bagi menampung kos perbelanjaan untuk kegunaan barisan hadapan, anggota perubatan, keselamatan, keamanan dan segala agensi sokongan yang lain,” tegasnya.

Meskipun tidak menamakan secara terbuka siapakah pengacau yang dimaksudkan, boleh difahami kumpulan pengacau yang dimaksudkan olehHadi adalah mereka yang mencipta fitnah bagi memburukkan barisan hadapan untuk merosakan imej kerajaan ketika ini.


PH sokong langkah PM selesaikan isu besar sebelum mengadakan PRU-15

Pendirian Perdana Menteri Datuk Seri Ismail Sabri Yaakob yang mahu menyelesaikan isu besar dihadapi kerajaan ketika ini sebelum ini mengadakan pilihan raya umum ke-15 (PRU-15) juga disokong Pakatan Harapan (PH).

PH juga senada dengan Ismail Sabri yang tidak bersetuju mengadakan PRU-15 pada ketika terdapat isu besar sedang dihadapi pentadbirannya, ia termasuk skandal kapal tempur pesisir (LCS) dan beberapa isu lain yang perlu diselesaikan terlebih dahulu.

“Bagi saya, agak sukar (PRU) ketika ini berdasarkan pengakuan Perdana Menteri, Datuk Seri Ismail Sabri Yaakob bahawa sekarang ini ada beberapa isu yang besar,” kata Pengarah Komunikasi PH, Fahmi Fadzil dipetik laporan BH hari ini.

Fahmi juga menyifatkan pihak yang mahu PRU diadakan sekarang sebagai mementingkan diri dan hanya memikirkan nasib sendiri.

“Saya rasa kita jangan risau, saya yakin bila tiba masanya, rakyat akan buat pilihan yang mereka rasa terbaik untuk mereka,” katanya lagi.

Ahli Parlimen Lembah Pantai itu berpandangan Presiden UMNO, Datuk Seri Ahmad Zahid Hamidi tidak sepatutnya mendesak supaya PRU dipercepatkan, sebaliknya menjelaskan mengenai isu ketika beliau menjadi Menteri Pertahanan yang ketika ini hangat diperkatakan.

“Bagi saya, belum masanya (PRU) dan tidak sesuai lagi kerana kita juga tahu ada beberapa lagi kes berprofil tinggi dan berkepentingan awam yang perlu diselesaikan dahulu.

“Bagi saya, rakyat mahukan supaya semua perkara itu diselesaikan dulu,” katanya.

Beliau menegaskan, mengadakan PRU dengan lebih cepat juga boleh dianggap cubaan menutup perkara yang tidak sepatutnya.

“Jadi kita jangan cuba mendahului kerana timbul persepsi yang PRU ini adalah usaha untuk mengeluarkan sesiapa daripada keadaan yang ‘sempit’ dan itu bagi saya, sangat pentingkan diri,” katanya lagi.

Zahid semalam sekali lagi mendesak supaya PRU disegerakan atau UMNO dan BN akan tewas, sambil menyifatkan sekarang adalah waktu terbaik ia diadakan.

Ahli Parlimen Bagan Datuk itu juga dilaporkan berkata, tindakan melengahkan PRU bermakna parti itu memberi senjata kepada musuh untuk terus menyerang.

Bagaimanapun, Ismail Sabri dalam satu program semalam berkata bimbang sekiranya isu LCS akan memberi kesan yang sama dengan skandal 1Malaysia Development Berhad (1MDB) sehingga mengakibatkan UMNO-Barisan Nasional (BN) kalah pada PRU-14 lalu.


JPA wajibkan suntikan vaksin, beri amaran kepada pegawai awam

Jabatan Perkhidmatan Awam (JPA) mewajibkan semua kakitangan Persekutuan mengambil suntikan vaksin Covid-19, bagi mengelak daripada tindakan tatatertib selaras dengan peraturan semasa yang berkuat kuasa.

Arahan itu dikeluarkan JPA menerusi Penetapan Syarat Vaksinasi Lengkap Kepada Pegawai Perkhidmatan Awam hari ini.

Dalam kenyataannya JPA berkata, kakitangan kerajaan yang belum mengambil suntikan vaksin Covid-19 diarah berbuat demikian sebelum 1 November depan.

“Sehingga kini jumlah peratusan pegawai awam Persekutuan yang mengambil vaksin telah mencapai hampir 98 peratus, manakala kelompok mereka yang masih belum mendaftar untuk divaksin adalah kecil iaitu hanya 1.6 peratus atau 16,902 individu.

“Sehubungan itu JPA mewajibkan semua pegawai perkhidmatan Persekutuan untuk mengambil vaksin bagi memberikan keyakinan dan jaminan kepada orang awam serta memastikan kelancaran penyampaian perkhidmatan awam kepada rakyat,” kata JPJ dalam kenyataan hari ini.

JPA berkata semua pegawai perkhidmatan Persekutuan dikehendaki segera melengkapkan vaksinasi mereka sebelum 1 November 2021 dan dalam tempoh itu mereka hendaklah hadir secara walk-in di pusat pemberian vaksin (PPV) yang disediakan.

Bagi pegawai yang tidak boleh divaksin atas sebab kesihatan, mereka hendaklah mengemukakan kepada ketua jabatan maklumat kesihatan yang telah disahkan pegawai perubatan kerajaan, kata JPA.

Sehubungan itu, JPA juga mengingatkan pegawai awam yang masih belum mengambil vaksin selepas tempoh yang ditetapkan tanpa pengecualian boleh dikenakan tindakan tatatertib.

“Semua pegawai awam adalah tertakluk kepada Peraturan-Peraturan Pegawai Awam (Kelakuan dan Tatatertib) 1993,” kata JPA.


PMX tampil dalam iklan pendek lemang

Menjelang sambutan Hari Raya Aidilfitri tidak lama lagi, Datuk Seri Anwar Ibrahim tampil dalam sebuah iklan pendek yang dikongsi dalam platform media sosial.

Dalam iklan pendek itu, Perdana Menteri (PMX) membeli lemang dan membuat ucapan selamat hari raya kepada orang ramai walaupun tarikh hari raya setakat ini masih belum diketahui bila kerana belum diumumkan lagi.

Iklan terbitan Jabatan Perdana Menteri (JPM) dengan kerjasama Kementerian Komunikasi dan Digital (KKD) tersebut mengisahkan tentang hidangan istimewa rakyat Malaysia bersempena hari lebaran iaitu lemang.

Klip video berdurasi dua minit 36 saat tersebut turut memaparkan cara pembuatannya bermula dari proses awal hingga pembakaran yang membawa kepada kelazatan hidangan itu.

Meskipun ia merupakan makanan tradisional masyarakat Melayu, namun keunikannya yang terdiri daripada pelbagai bahan membawa simbolik terhadap kesatuan nasional yang terdiri daripada pelbagai kaum.

Justeru, mengambil intipati falsafah yang terdapat dalam hidangan berkenaan, Anwar di dalam iklan berkenaan mengajak seluruh rakyat Malaysia untuk bersatu padu membangunkan Malaysia.

“Mari kita kuatkan kesatuan rakyat Malaysia, membangunkan dan menyelamatkan negara di samping membersihkan diri bagi mengangkat martabat keluarga dan masyarakat,” katanya dalam iklan pendek itu.


Najib tiba di Penjara Kajang

Datuk Seri Najib Razak yang gagal dalam rayuan terakhir kes melibatkan dana SRC International Sdn Bhd (SRC) berjumlah RM42 juta, hari ini dihantar ke Penjara Kajang terlebih dahulu, bukan ke Penjara Sungai Buloh.

Media melaporkan kenderaan yang membawa bekas Perdana Menteri Malaysia ketujuh itu tiba di Penjara Kajang jam 6.05 petang tadi.

Beliau dibawa dengan menaiki kenderaan utiliti sukan (SUV) berwarna hitam dan diiringi pihak polis.

Terdahulu, media dilaporkan memenuhi pintu masuk Penjara Sungai Buloh, bagi menantikan konvoi yang membawa Najib dari Putrajaya, selepas Mahkamah Persekutuan mengekalkan sabitan bersalah dan hukuman 12 tahun penjara serta denda RM210 juta yang dikenakan ke atasnya.

Difahamkan, Najib akan ditempatkan di Penjara Kajang buat sementara waktu sebelum dihantar ke Penjara Sungai Buloh.

Terdahulu, Mahkamah Persekutuan menolak rayuan Najib untuk membatalkan sabitan hukuman penjara dan denda setelah didapati Mahkamah Tinggi telah membuat keputusan yang tepat.

Panel lima hakim kanan yang bersidang diketuai Ketua Hakim Negara Tun Tengku Maimun Tuan Mat, membuat keputusan sebulat suara menolak rayuan akhir yang difailkan Najib, setelah Mahkamah Rayuan pada 8 Disember 2021 menolak rayuannya.

Empat lagi hakim yang turut bersidang ialah Ketua Hakim Sabah dan Sarawak Tan Sri Abang Iskandar Abang Hashim, serta hakim-hakim Mahkamah Persekutuan Datuk Nallini Pathmanathan; Datuk Mary Lim Thiam Suan; dan Datuk Mohamad Zabidin Mohd.

Tengku Maimun ketika membacakan penghakimannya berkata tiada isu baharu yang diketengahkan dalam rayuan dikemukakan Najib dalam kesnya kerana ia melibatkan penemuan fakta dan penyelesaian perundangan terdahulu.

Menurut Tengku Maimun pasukan pembelaan Najib sudah diberi peluang untuk mengemukakan rayuan bagi pihak bekas perdana menteri itu, tetapi enggan berbuat demikian.

Katanya pada perbicaraan di Mahkamah Tinggi, Hakim Datuk Mohd Nazlan Mohd Ghazali betul semasa membuat keputusan prima facie ke atas Najib dan mengarahkannya membela diri bagi tujuh pertuduhan kes rasuah SRC International Sdn Bhd membabitkan dana bernilai bernilai RM42 juta.

Oleh itu rayuan ini ditolak sebulat suara dan sabitan dan hukuman dikekalkan, katanya.


Srikandi serah senarai calon PRU-15 minggu depan: Mas Ermieyati

Senarai nama calon Srikandi Bersatu untuk dipertimbangkan bertanding Pilihan Raya Umum Ke-15 (PRU-15) akan diserahkan kepada Pengerusi Perikatan Nasional (PN) Tan Sri Muhyiddin Yassin, minggu depan.

Mereka yang disenaraikan adalah dalam kalangan profesional dan berkaliber, bukan setakat ahli Srikandi yang berusia lebih 35 tahun, malah dalam kalangan pemimpin Srikandi Muda yang berusia kurang 35 tahun.

Naib Ketua Srikandi Bersatu, Datuk Mas Ermieyati Samsudin berkata, beliau diamanahkan Ketua Srikandi, Datuk Seri Rina Harun untuk melengkapkan senarai nama sebelum dibincangkan dalam kalangan pemimpin tertinggi sayap berkenaan.

“Kami akan bincang dan bawa kepada Presiden Bersatu antara esok hingga hujung minggu untuk dimuktamadkan. Oleh sebab ada beberapa negeri tidak bubar Dewan Undangan Negeri (DUN), jadi nama itu setakat babit negeri yang bubar DUN, selain peringkat Parlimen,” katanya, lapor Berita Harian.

Mas Ermieyati yang juga penyandang kerusi Parlimen Masjid Tanah, berkata, calon Srikandi bukan setakat profesional, malah komited untuk melaksanakan tugas sebagai wakil rakyat sama ada di DUN atau Parlimen, selain sumbangan kepada usaha Bersatu untuk menang PRU-15.

Enggan mendedahkan jumlah nama itu, beliau berkata, meskipun baharu berusia enam tahun, Bersatu komited untuk memberi perkhidmatan kepada komuniti melalui konsep perpaduan dalam kalangan masyarakat pelbagai kaum tanpa mengabaikan kepentingan Bumiputera.

“Saya yakin calon Srikandi akan turut diberikan keyakinan oleh pengundi untuk mewakili rakyat di DUN dan Parlimen kerana selama ini pun, wakil rakyat Bersatu dan Perikatan Nasional (PN) sudah membuktikan kemampuan berkhidmat untuk rakyat,” katanya.

Timbalan Menteri di Jabatan Perdana Menteri (Parlimen dan Undang-Undang) itu disebut-sebut sebagai calon Perikatan Nasional (PN) bagi mempertahankan kerusi Parlimen Masjid Tanah pada PRU15 tidak lama lagi.

Sebelum ini, Mas Ermieyati dilaporkan berkata, jika diberikan keyakinan untuk memikul tugas berkenaan, beliau sedia menghadapi cabaran calon lawan, termasuk Ketua Menteri, Datuk Seri Sulaiman Md Ali yang disebut-sebut bakal mewakili BN di kerusi Parlimen itu.


Isu tanah lapangan terbang di Perak, SPRM mula panggil beberapa individu

Ekoran kontroversi isu penjualan tanah pembinaan lapangan terbang antarabangsa Seri Iskandar di Perak Tengah, Suruhanjaya Pencegahan Rasuah Malaysia (SPRM) sudah mula mengambil tindakan bagi menyiasat perkara tersebut.

SPRM Perak sudah mula menyiasat dengan memanggil dan merakam percakapan beberapa individu, selain beberapa dokumen berhubung penjualan tanah sudah diperoleh untuk diteliti dalam siasatan yang sedang berjalan ketika ini.

“SPRM akan mula memanggil dan merakam percakapan saksi terbabit khususnya membabitkan ahli lembaga mesyuarat jabatan berkaitan yang sudah bersidang.

“Ia berdasarkan minit mesyuarat berkenaan bagi mendapatkan penjelasan masing-masing berhubung isu tanah yang dipertikaikan,” kata Pengarah SPRM Perak, Datuk Mohd. Fauzi Mohamad dipetik laporan media.

Mengenai jumlah individu dan jabatan terlibat yang akan dipanggil dalam siasatan berkenaan, Mohd Fauzi enggan mendedahkannya.

Penjualan tanah lapangan terbang antarabangsa Seri Iskandar menjadi perhatian selepas Menteri Besar, Datuk Seri Saarani Mohamad mengeluarkan kenyataan tanah tersebut telah dijual semasa zaman Pakatan Harapan (PH).

PH menafikan dakwaan berkenaan dan empat bekas Exco kerajaan Perak sewaktu pentadbirannya tampil meminta SPRM membuat siasatan berhubung isu penjualan tanah untuk tapak cadangan pembinaan lapangan terbang antarabangsa di Seri Iskandar.


Indeks Rasuah, kedudukan Thailand merosot enam anak tangga

Kedudukan Thailand jatuh enam anak tangga dengan skor 35 pada Indeks Persepsi Rasuah (CPI) dalam sektor awam yang dikeluarkan Transparency International 2021, meletakkannya di kedudukan ke-110 berbanding 104 pada 2020.

Transparency International dalam satu kenyataan berkata inersia pada indeks berterusan di sepanjang Sungai Mekong di Laos (30), Thailand (35) dan Vietnam (39), menurut laporan Bernama.

Denmark, Finland dan New Zealand memperoleh skor 88 berkongsi tempat teratas dalam laporan CPI yang dikeluarkan hari ini manakala Norway, Singapura dan Sweden (85) menduduki tempat keempat.

Purata skor global kekal tidak berubah untuk tahun kesepuluh berturut-turut, pada hanya 43 daripada kemungkinan 100 mata.

Transparency International berkata 131 negara tidak menunjukkan kemajuan yang ketara terhadap rasuah dalam dekad yang lalu manakala dua pertiga daripada negara itu mencatatkan skor di bawah 50, menunjukkan bahawa mereka mempunyai masalah rasuah yang serius, dan 27 negara mendapat skor terendah yang pernah mereka capai.

New Zealand mencatat skor 88 sebagai pencapaian terbaik di Asia Pasifik diikuti Singapura (85) dan Hong Kong (76).

Bagaimanapun, ia berkata kebanyakan negara berada di bawah purata global 43, termasuk tiga negara dengan beberapa markah terendah di dunia – Kemboja (23), Afghanistan (16) dan Korea Utara (16).

CPI menyenaraikan 180 negara dan wilayah di seluruh dunia mengikut tahap persepsi rasuah sektor awam mereka.

Keputusan diberikan pada skala 0 (sangat korup) hingga 100 (sangat bersih).


Fasa Tiga program imunisasi dipercepat

Kerajaan mempercepatkan Fasa Ketiga Program Imunisasi Covid-19 Kebangsaan (PICK) membabitkan pemberian vaksin kepada 13.7 juta penduduk dengan permulaan rasmi di Lembah Klang, esok.

Menteri Penyelaras PICK Khairy Jamaluddin berkata Fasa Tiga boleh bermula di Selangor dan Putrajaya kerana 90 peratus warga emas yang mendaftar untuk menerima vaksin sudah menerima dos pertama atau janji temu suntikan.

“Saya putuskan untuk mempercepat pelaksanaan fasa ketiga bermula esok di Pusat Pemberian Vaksin (PPV) Mega Stadium Bukit Jalil.

“Ini disebabkan 99 peratus daripada warga emas berdaftar di Kuala Lumpur dan 88 peratus di Selangor, sudah sama ada menerima dos pertama vaksin atau janji temu suntikan,” katanya pada sidang media Pelan Pemulihan Negara di Putrajaya, hari ini.

Beliau berkata, kerajaan tidak perlu menunggu sehingga100 peratus warga emas mendaftar untuk menerima suntikan, malah Putrajaya sudah pun memulakan Fasa Ketiga beberapa minggu lalu kerana warga emas di wilayah itu sudah selesai disuntik.

Khairy berkata, pelaksanaan Fasa Tiga akan memberi keutamaan kepada individu yang sudah mendaftar sejak 23 Februari lalu, berasaskan konsep ‘first come, first serve’.

Berhubung penurunan kapasiti suntikan harian pada hujung minggu, Khairy berkata, itu berlaku kerana ada PPV berehat satu hari, sama ada Jumaat, Sabtu atau Ahad sebagai hari cuti.

“Apabila bekalan vaksin meningkat bulan depan dan kapasiti pemberian harian perlu ditingkatkan, kita akan memastikan semua PPV beroperasi tujuh hari seminggu,” katanya, memaklumkan tiada hari mencatat penurunan kapasiti harian di bawah 150,000 minggu ini.

Ditanya mengenai isu penerima lengkap vaksin masih mendapat janji temu, Khairy berkata, ia disebabkan PPV negeri mencatat suntikan secara manual, dan belum mengemas kini maklumat dalam MySejahtera.


Tajuddin diserang netizen dalam sidang media Prasarana

Pengguna media sosial dalam Facebook menyerang Datuk Seri Tajuddin Abdul Rahman ketika sidang media Prasarana yang disiar secara langsung hari ini kerana masih tidak meletak jawatan walhal semalam menyatakan kesediaan untuk berbuat sedemikian.

Ahli Majlis Tertinggi UMNO itu semalam mengatakan perjuangannya dalam UMNO adalah lebih penting daripada jawatan yang dipegang selaku Pengerusi Prasarana.

Tajuddin ketika ditanya wartawan berhubung pendiriannya memberi alasan pemimpin UMNO hanya akan meletak jawatan sehingga Parlimen dibubarkan dan selagi tidak dibubarkan mereka akan kekal menyandang jawatan mereka.

“(Jawatan) sehingga Parlimen dibubarkan dan kita akan masuk kepada pilihan raya, jadi ada tempoh… bila nak dibubarkan? tapi bukan sekarang… berdasarkan keputusan itu bermakna kita akan masih bersama kerajaan kecuali kita nak ditendang daripada kerajaan,” katanya dalam sidang media tersebut.

Tajuddin pagi ini mengadakan lawatan kerja di Saujana Putra Casting Yard dalam program bersama Prasarana.

Tajuddin semalam memberi amaran pemimpin UMNO akan dipecat sekiranya mereka enggan melepaskan jawatan Menteri, Timbalan Menteri dan GLC.

“Ini masing-masing punya hati perut, tapi kalau parti sudah buat keputusan nanti, sebagai ahli parti apa jawatan pun kena ikutlah kalau tidak maknanya dia tidak bersama dengan parti.

Presiden UMNO Datuk Seri Dr Ahmad Zahid Hamidi semasa menyampaikan ucapan penggulungan Perhimpunan Agung 2020 semalam menegaskan, parti itu boleh menarik diri daripada kerajaan Perikatan Nasional bila-bila masa sekiranya tidak ada indikasi untuk mengadakan pilihanraya dalam waktu terdekat.


Gempa 7.1 magnitud gegar Pulau Luzon, Manila

Gempa bumi kuat berukuran 7.1 magnitud melanda Pulau Luzon di utara Filipina pada Rabu (27 Julai 2022) mengorbankan sekurang-kurangnya empat orang, merosakkan bangunan dan mencetuskan gegaran kuat di ibu negara, Manila.

Dua orang terbunuh di wilayah Benguet, seorang di wilayah Abra, dan seorang lagi di wilayah lain, kata Setiausaha Dalam Negeri Benjamin Abalos pada sidang media.

Enam puluh yang lain dilaporkan cedera, katanya.

Gempa bumi melanda kira-kira 11 kilometer (km) di tenggara bandar Dolores pada kedalaman cetek 10 km, menurut data pusat Kajian Geologi Amerika Syarikat (AS).

“Walaupun terdapat laporan mengenai kerosakan disebabkan gempa bumi, kami memberi jaminan tindak balas cepat kepada mereka yang memerlukan dan terjejas akibat bencana ini,” kata Presiden Ferdinand Marcos Jr di Facebook.

Gempa bumi melanda hampir dengan kubu kuat politik keluarga Marcos.

Renato Solidum, pengarah agensi seismologi negeri, memberitahu stesen radio DZRH, gegaran susulan yang kuat dijangka berlaku.

Abalos berkata 173 bangunan rosak dan 58 tanah runtuh dilaporkan, dengan 44 daripada 60 orang cedera di wilayah Abra.

Sebuah hospital di wilayah Abra telah dipindahkan selepas sebahagian bangunannya runtuh tetapi tiada kemalangan jiwa dilaporkan di sana, kata pegawai.

Naib Gabenor Abra, Joy Bernos, menyiarkan gambar hospital Abra yang rosak di akaun Facebooknya.

Abra, tempat tinggal bagi hampir 250,000 penduduk, adalah wilayah terkurung daratan di utara Filipina. Lembah-lembahnya yang dalam dan bukit-bukau yang landai dikelilingi pergunungan.

Filipina terdedah kepada bencana alam dan terletak dalam ‘Lingkaran Api Pasifik yang aktif secara seismik, sekumpulan gunung berapi dan garis sesar yang melengkung mengelilingi pinggir Lautan Pasifik.

Gempa bumi kerap berlaku dan terdapat purata 20 taufan setiap tahun, sesetengahnya mencetuskan tanah runtuh yang boleh membawa maut.

Manila turut merasai gegaran hari ini menyebabkan ratusan kakitangan syarikat swasta terpaksa melarikan diri dari tingkat 30 sebuah bangunan, dan sistem kereta api metro di bandar itu dihentikan. – Agensi


Bursa dibuka rendah selepas Bajet 2022, pelabur kurang berminat

Dagangan di Bursa Malaysia dibuka rendah pagi ini dengan kebanyakan pelabur masih lagi mencerna kandungan Bajet 2022 yang dibentangkan pada Jumaat minggu lepas, lapor Bernama.

Pada 9.05 pagi, indeks penanda aras FTSE Bursa Malaysia KLCI (FBM KLCI) susut 24.97 mata kepada 1,537.34 daripada 1,562.31 semasa ditutup pada akhir hari urus niaga minggu lepas.

Indeks utama dibuka 16.32 mata lebih rendah pada 1,545.87.

Di pasaran secara keseluruhan menyaksikan kaunter rugi mengatasi untung 566 berbalas 55 sementara 199 kaunter tidak berubah, 1,454 tidak diniagakan dan 14 yang lain digantung.

Jumlah dagangan adalah 424.16 juta unit bernilai RM232.89 juta.

Dalam nota penyelidikan, Malacca Securities Sdn Bhd berkata FBM KLCI merosot dengan ketara di tengah-tengah aktiviti jualan yang berterusan sebelum pembentangan Bajet 2022 pada hari Jumaat.

Walaupun belanjawan kali ini dilihat sebagai belanjawan pengembangan, ia menambah cadangan pelaksanaan cukai keuntungan iaitu Cukai Makmur selain kenaikan kadar duti setem nota kontrak bagi dagangan saham tersenarai agak mengejutkan kerana ia mungkin mengimbangi inisiatif baik lain yang diumumkan, sekurang-kurangnya dalam masa terdekat.

“Ini boleh menjuruskan kepada tindak balas mendadak tekanan jualan terhadap FBM KLCI dan pasaran yang lebih luas hari ini.

Dari segi komoditi pula, harga minyak mentah mentah (MSM) melantun melebihi paras RM5,000, manakala harga minyak mentah juga agak tinggi.

Bagi fokus sektor, Malacca Securities berkata berikutan kerancakan dalam sektor penjagaan kesihatan pada hari Jumaat, peniaga dijangka memberi tumpuan semula kepada sektor penerima Bajet 2022.

Sektor penerima termasuk kaunter berkaitan pengguna, automotif, telekomunikasi, teknologi, pelancongan dan kenderaan elektrik, tambahnya.

Dalam kalangan saham berwajaran tinggi, Maybank susut dua sen kepada RM8.03, Public Bank turun 12 sen kepada RM4.05, Petronas Chemicals lemah 14 sen kepada RM8.55, IHH Healthcare lebih rendah lapan sen pada RM6.46, dan Tenaga lega tiga sen pada RM9.36.

Bagi saham aktif, AirAsia X turun dua sen kepada 7.5 sen, KNM Group susut satu sen kepada 19.5 sen, manakala MMAG, EA Holdings dan Tanco tidak berubah, masing-masing pada 10.5 sen, dua sen dan 26.5 sen.

Di papan indeks, Indeks FBM Emas susut 174.19 mata kepada 11,384.81, Indeks FBMT 100 turun 167.02 mata kepada 11,022.07, FBM 70 lebih rendah 182.42 mata kepada 15,119.95, Indeks FBM Emas Syariah berkurangan 166.29 mata kepada 12,425.30 dan FBM ACE merosot 66.85 mata kepada 7,029.32.

Mengikut sektor, Indeks Produk dan Perkhidmatan Perindustrian susut 2.75 mata kepada 204.04, Indeks Perladangan lebih rendah 116.07 mata kepada 6,672.75 dan Indeks Perkhidmatan Kewangan jatuh 325.95 mata kepada 15,263.26.


Apa jasa Zahid pulihkan negara selain desak PRU awal dan jatuhkan kerajaan?

Datuk Seri Ahmad Zahid Hamidi sekali lagi mengulangi kecamannya terhadap Majlis Pemulihan Negara (MPN) yang dianggapnya tidak membantu dalam usaha kerajaan memulihkan keadaan negara selepas penularan Covid-19.

Bagaimanapun, rakyat tertanya-tanya juga apa jasa Presiden UMNO itu dalam membantu usaha memulihkan negara selain hanya pandai mendesak pilihan raya umum ke-15 (PRU-15) disegerakan dan berkomplot dengan cikgunya menjatuhkan kerajaan?

Atau adakah Zahid sebenarnya dengki melihat peranan dan sumbangan diberikan Pengerusi MPN, Tan Sri Muhyiddin Yassin yang tidak menerima elaun atau gaji sepanjang memegang jawatan dalam sebuah badan yang ditubuhkan oleh kerajaan tersebut?

Zahid dengan sikap angkuhnya semalam berkata jika UMNO dan Barisan Nasional (BN) menjadi kerajaan semula, mereka akan bertindak memansuhkan MPN serta-merta, begitu yakin beliau kemenangan selesa akan diperoleh selepas pilihan raya umum ke-15 (PRU-15) nanti.

Kesilapan besar yang dibangkitkan Zahid dengan mendakwa kononnya MPN gagal dalam menasihat kerajaan ke arah pemulihan negara, tetapi perkara yang tidak disentuhnya bagaimana MPN berperanan sebagai sebuah badan penting menjadi garis panduan kepada kerajaan dalam melaksakan usaha-usaha pemulihan negara.

Pendedahan Muhyiddin baru-baru ini hanya 16 daripada 69 perakuan berkaitan isu utama yang diusulkan majlis itu, dilaksanakan kerajaan dilihat sebagai agak mengejutkan kerana memperlihatkan sikap kerajaan sendiri yang tidak mengambil serius terhadap nasihat yang diberikan.

Sebagai contoh isu pembukaan sempadan negara dan juga syor mengisytiharkan fasa peralihan daripada pandemik kepada endemik, ia mengambil sedikit masa untuk dilaksanakan kerajaan walhal MPN terlebih dahulu memberi syor tersebut kepada kerajaan.

Bahkan dalam isu Kumpulan Wang Simpanan Pekerja (KWSP) yang memberi kebenaran pengeluaran khas sekali lagi, itu pun dibuat semasa Pilihan Raya Negeri (PRN) Johor selepas Muhyiddin membangkitkan herhubung kesempitan rakyat ekoran kesan daripada penularan Covid-19.

Namun, bagi Zahid semua kerajaan adalah gagal dan yang tidak gagal hanya kerajaan UMNO.

Walaupun ketika ini petunjuk utama ekonomi negara tidak positif dan nilai ringgit jatuh serta inflasi meningkat sejak Perdana Menteri UMNO mengambil alih tampuk pemerintahan, itu pun Zahid masih kata MPN yang gagal.

Kenapa pula Zahid tidak menarik sokongan seperti yang dilakukannya sebelum ini dengan cikgunya, Datuk Seri Anwar Ibrahim walaupun sudah jelas menunjukkan kegagalan kerajaan yang dipimpin UNO itu sendiri.

Atau adakah Zahid sudah terlupa nombor telefon cikgunya untuk menelefon dan mendapatkan nasihat seperti sebelum ini?

Selain hanya pandai memberi pandangan mengkritik dan menghentam MPN, rakyat juga tertanya-tanya apakah nasihat yang Zahid berikan kepada kerajaan sepanjang tempoh ini ke arah membantu pemulihan negara selain hanya berani mahu meredah banjir untuk berkempen semasa PRU-15 nanti.

Mungkinkah Zahid hanya pandai bercakap retorik politik dan sangat teruja untuk naik sampan bagi berkempen semasa musim banjir tanpa menghiraukan kesusahan rakyat?


Beri peluang PN perintah, lihat bagaimana kami tadbir: Hadi

Presiden PAS Tan Sri Abdul Hadi Awang menyeru pengundi Johor memberi peluang kepada Perikatan Nasional (PN) untuk memerintah selepas Pilihan Raya Negeri (PRN) 12 Mac ini, dengan mempercayai bersungguh-sungguh sumpah calon-calon parti gabungan itu dalam memerangi rasuah.

Menurut Timbalan Pengerusi PN itu lagi, negara telah berdepan dengan penyakit yang sangat parah iaitu rasuah dan salah laku yang bukan sahaja melibatkan pegawai berpangkat rendah yang gajinya tidak cukup, malah turut membabitkan individu bergaji besar.

Memetik hadis Rasulullah SAW mengenai laknat Allah ke atas pemberi dan penerima rasuah, beliau menjelaskan bahawa salah satu cara untuk menghapuskan rasuah adalah dengan mengambil tindakan dengan memberi pengajaran kepada perasuah.

Untuk rekod pada 3 Mac lalu semua 56 calon PN pada PRN Johor mengangkat sumpah dan akujanji menolak amalan rasuah. PN menjadi satu-satunya parti yang mensyaratkan semua calonnya mengangkat sumpah menolak rasuah.  Video berkaitan

Abdul Hadi yang juga Ahli Parlimen Maran memberi contoh rakyat Amerika, Britain dan India yang menukar kerajaan melalui pilihan raya apabila mendapati parti pemerintah melakukan rasuah dan salah laku.

“Ni dak… kita (di Malaysia) lepas UMNO…(pilih) UMNO… lepas UMNO, UMNO… dia buatlah nak buat apa pun… pilih selama-lama. Itu (tindakan yang) tak kena.

“Bila kita dah tahu dia ada salah laku, kita kena ambil satu tindakan untuk ajar dia melalui pilihan raya.

“Kita dah ada penyakit yang sangat parah, penyakit salah laku. Sudahlah gaji pegawai kerajaan tak cukup yang pegawai-pegawai rendah ni… yang duduk di bandar nak tanggung anak isteri. Kadang-kadang melakukan rasuah… melakukan salah laku kerana gaji tak cukup. Ini kena jadi tanggungjawab kita untuk naikkan gaji. Biar cukup nak tanggung.

“Kemudian yang gaji mahal pun rasuah juga… berbilion-bilion… payah sangat nak ambil tindakan. Ini suasana tak betul. Bukan kita setuju rasuah… tidak. Nabi kata Tuhan laknat orang yang beri rasuah dan terima rasuah,” katanya pada ceramah umum PN di Bilik Gerakan Dewan Undangan Negeri (DUN) Pulai Sebatang, malam tadi.

Untuk rekod, beberapa pemimpin utama UMNO sebelum ini telah dituduh di mahkamah kerana terlibat dalam rasuah membabitkan berbilion-bilion ringgit, termasuk Datuk Seri Najib Razak dan Datuk Seri Ahmad Zahid Hamidi.

Malah, ada juga pemimpin UMNO terbabit yang telah dijatuhi hukuman penjara dan denda atas perbuatan rasuah, salah guna kuasa, penyelewengan dan pengubahan wang haram, termasuk.

Najib telah dijatuhi hukuman penjara 12 tahun dan denda RM210 juta, selepas didapati bersalah terhadap tujuh tuduhan pecah amanah, menyalahgunakan kedudukan dan pengubahan wang haram dana RM42 juta milik SRC International Sdn Bhd (SRC).

Bekas Presiden UMNO itu menjadi Perdana Menteri pada 2009 dan didakwa melakukan semua kesalahan itu di antara 17 Ogos 2011 hingga 2 Mac 2015. Najib juga berdepan banyak lagi tuduhan jenayah melibatkan dana 1Malaysia Development Berhad (1MDB).

Sementara itu, Zahid pula berdepan 87 tuduhan jenayah rasuah, pecah amanah dan pengubahan wang haram di dua mahkamah di Kuala Lumpur dan Shah Alam melibatkan jutaan ringgit, termasuk ketika menjadi Timbalan Perdana Menteri dan Menteri Dalam Negeri pada 2013 hingga 2018 lalu.

Pada 24 Januari lalu, Mahkamah Tinggi Kuala Lumpur memerintahkan Zahid membela diri atas 47 pertuduhan rasuah, pecah amanah dan pengubahan wang haram dana Yayasan Akalbudi, setelah Hakim Datuk Collin Lawrence Sequerah mendapati pihak pendakwaan berjaya membuktikan kes prima facie terhadapnya.

Mengulas lanjut, Abdul Hadi berkata rakyat perlu sama-sama menghapuskan penyakit rasuah dan salah laku itu, bukan sahaja dengan kata-kata dan tulisan sahaja, malah menawarkan gaji yang mencukupi kepada pegawai kerajaan serta mengambil tindakan tegas.

“Dan kita telah melantik calon-calon yang bersumpah untuk lawan rasuah. Sumpah orang Islam ni sangat besar. Dengan sebab itu, percayalah pada kita (Perikatan Nasional) sungguh-sungguh dan saya harap rakyat akan pilih kita.

“Pilih Perikatan Nasional dalam pilihan raya ni. Beri peluang kepada kami memerintah… tengok bagaimana kami buat. Baru beberapa bulan saja kita memerintah (sebelum ini)… berilah masa panjang sikit untuk kita memerintah… nak tunjuk bagaimana kita nak perbetulkan balik keadaan ini.

“Mudah-mudahan pengundi-pengundi (di Johor) dapat menunaikan tanggungjawab. Dari situlah pesanan saya… nasihat saya… semoga Allah Taala memberi petunjuk kepada semua untuk memilih Perikatan Nasional,” katanya.


MB Perak menghadap Sultan Nazrin Shah mohon bubar DUN esok

Menteri Besar Perak Datuk Seri Saarani Mohammad akan menghadap Sultan Nazrin Muizzuddin Shah untuk memohon pembubaran Dewan Undangan Negeri (DUN) esok, membuka jalan mengadakan Pilihan Raya Negeri (PRN) serentak dengan Pilihan Raya Umum Ke-15 (PRU-15).

Seperti kebanyakan negeri lain, penggal DUN Perak hanya akan tamat tahun depan, tetapi gabungan Barisan Nasional (BN) yang diketuai UMNO menggesa semua kerajaan negeri di bawah pentadbirannya supaya memohon pembubaran bagi menyelaraskan PRN dan PRU.

“(Saya) akan berjumpa dengan DYMM Tuanku pada petang Rabu,” katanya menurut The New Straits Times hari ini.

Ahli Dewan Undangan Negeri (ADUN) Kota Tampan itu berkata DUN Perak hanya boleh dibubarkan sebaik sahaja Sultan Nazrin memberi perkenan.

Perdana Menteri Datuk Seri Ismail Sabri Yaakob semalam, mengumumkan pembubaran Parlimen ke-14 bagi memberi laluan kepada pilihan raya awal, tanpa mempedulikan rayuan rakyat supaya tidak mengadakan PRU-15 tahun ini sebagai persiapan negara menghadapi banjir Monsun Timur Laut yang diramal bermula November ini hingga Mac tahun depan

Mengikut Perlembagaan Persekutuan, pilihan raya perlu diadakan dalam tempoh 60 hari selepas pembubaran.

Saarani menjadi Menteri Besar Perak ke-14 pada 9 Disember 2020 berikutan peletakan jawatan Datuk Seri Ahmad Faizal Azumu daripada Bersatu yang telah kehilangan undi percaya lima hari sebelumnya dalam DUN.

ADUN Chenderiang itu memenangi hanya 10 undi daripada 59 ADUN, dengan 48 menentang usul itu, dan seorang berkecuali.


41 kematian akibat Covid-19 semalam, kes aktif terus naik

Seramai 41 pesakit Covid-19 di 10 negeri dan Wilayah Persekutuan meninggal dunia dalam tempoh 24 jam semalam (12 November 2021), menjadikan keseluruhannya 29,576 kematian dilaporkan sejak awal tahun lalu.

Jumlah itu termasuk lapan pesakit yang meninggal dunia sebelum bantuan perubatan dapat diberikan atau dikategorikan sebagai kes ‘brought in death’ (BID), menjadikan keseluruhannya 5,983 kes BID.

Dalam kemas kini laman sesawang kendalian Kementerian Kesihatan (KKM), COVIDNOW hari ini, Sabah merekodkan angka kematian tertinggi iaitu sebanyak 10 kes, berbanding 12 kes pada Khamis.

Angka terbaharu itu menjadikan keseluruhannya 2,592 kematian direkodkan di negeri itu, termasuk 1,004 kes BID.

Sehingga semalam, Sabah merekodkan 8,212 kes aktif, meningkat berbanding Khamis sebanyak 8,075, dengan 6,626 pesakit menjalani kuarantin kendiri di rumah.

Seramai 899 pesakit lagi ditempatkan di PKRC; 622 dirawat di hospital; dan 65 dimasukkan ke unit rawatan rapi (ICU), dengan 20 daripadanya memerlukan alat bantuan pernafasan.

Keseluruhannya Sabah mencatat 224,304 kes positif, dengan 213,617 daripada pesakit telah sembuh sepenuhnya.

KKM juga memaklumkan Selangor merekodkan sembilan kematian semalam; diikuti Sarawak (enam); Pulau Pinang (lima); dan masing-masing tiga kematian di Kelantan dan Perak.

Negeri Sembilan mencatat dua kematian, diikuti masing-masing satu di Johor, Perlis serta Kuala Lumpur.

Tiada kes kematian direkodkan di Kedah, Melaka, Pahang, Terengganu, Labuan dan Putrajaya.

Sementara itu, KKM memaklumkan sehingga semalam jumlah kes aktif meningkat 450 kepada 64,277 kes, berbanding 63,827 pada Khamis, seiring dengan peningkatan jangkitan baharu sebanyak 6,517 kes dalam tempoh 24 jam sehingga 12 tengah hari semalam.

Jumlah pesakit yang menjalani kuarantin di rumah juga meningkat kepada 50,063 berbanding 49,714 pada Khamis, manakala pesakit yang ditempatkan di PKRC sebanyak 7,966 (7,945 pada Khamis).

Jumlah pesakit yang dirawat di hospital juga meningkat kepada 5,705 kes semalam berbanding 5,630 pada Khamis, sementara 543 pesakit dimasukkan ke ICU (538 pada Khamis), dengan 268 daripadanya memerlukan alat bantuan pernafasan.

Selangor yang sebelum ini menjadi ‘hotspots’ Covid-19 di negara ini, turut mencatat peningkatan kes aktif apabila sehingga semalam mencatat 15,443 kes, berbanding 14,945 pada Khamis.

Seramai 12,783 pesakit Covid-19 di Selangor kini menjalani kuarantin kendiri di rumah; 1,486 ditempatkan di PKRC; 1,089 dimasukkan ke hospital; dan 85 dirawat di ICU.


Tepis keyakinan Anwar, Bersatu jangka pengundi PH-BN undi PN

Bersatu yakin pengundi Perikatan Nasional (PN) tidak akan mengundi Pakatan Harapan (PH) dan Barisan Nasional (BN) dalam pilihan raya negeri (PRN) akan datang.

Malah Naib Ketua Srikandi Bersatu, Datuk Mas Ermieyati Samsudin menjangkakan pengundi PH-BN sendiri akan bertukar fikiran dengan mengundi PN selepas melihat kegagalan kerajaan campuran hari ini.

Termasuklah dalam mentadbir negara, prestasi yang buruk serta campur tangan menteri dalam hal tidak berkaitan.

“Saya tidak nampak perlunya pengundi PN sebelum ini untuk beralih arah kepada PH. Tidak mungkin berlaku tetapi orang PH-BN dijangka bertukar pendirian atas faktor kegagalan tersebut, orang UMNO tidak akan mengundi kerajaan perpaduan.

“Baru-baru ini saya ada turun Negeri Sembilan, saya dengar banyak keluhan daripada akar umbi. Mereka jelas kecewa dengan apa yang berlaku…PH dan BN sudah berkahwin,” katanya lapor Sinar Harian.

Selasa lalu Perdana Menteri, Datuk Seri Anwar Ibrahim yakin pakatan politiknya akan merampas dua negeri pembangkang pada PRN tidak lama lagi namun beliau enggan mendedahkan dua negeri tersebut.

Malah Pengerusi PH itu berkata, berdasarkan kajian dan maklumat diperoleh, tiga negeri dipimpin PH-BN ~ Selangor, Negeri Sembilan dan Pulau Pinang kekal ditangan mereka.

Dalam pada itu, Mas Ermieyati yang juga Ahli Parlimen Masjid Tanah berkata, rakyat mula hilang kepercayaan terhadap kerajaan campuran kerana kecamukan yang berlaku.

“Bagaimanapun, pucuk pimpinan atas bersungguh-sungguh kata okay tetapi sebenarnya masing-masing main drama, tunjuk wayang walhal ia tidak dirasai oleh orang bawah,” katanya.


Negara Arab tak kenakan sekatan terhadap Russia

Menteri Luar Russia Sergei Lavrov berkata negara Majlis Kerjasama Teluk (GCC) tidak akan menyertai Barat dalam mengenakan sekatan ke atas Moscow berhubung konflik di Ukraine.

“Aspek situasi antarabangsa, yang berkaitan dengan peristiwa yang berlaku oleh Barat di sekitar Ukraine, difahami dengan baik oleh rakan kongsi kami dari negara-negara GCC,” kata Lavrov.

“Kami menghargai dan mengesahkan hari ini sekali lagi bahawa kami gembira atas kedudukan seimbang yang mereka ambil terhadap isu ini di forum antarabangsa, dan secara praktikalnya, enggan menyertai sekatan tidak sah, unilateral Barat yang diperkenalkan terhadap Russia,” tambahnya.

Russia telah dikenakan sekatan oleh Amerika Syarikat (AS) dan Kesatuan Eropah selepas Presiden Russia Vladimir Putin mengarahkan serangan terhadap Ukraine pada 24 Februari lalu.

Sementara itu, negara-negara Teluk menggesa penyelesaian konflik Russia-Ukraine dilakukan secara politik.

Menteri Luar Arab Saudi Putera Faisal bin Farhan memberitahu Lavrov, Arab Saudi bersedia melakukan usaha diplomatik untuk membantu menyelesaikan konflik.

Lavrov bertemu dengan pegawai kementerian luar dari Emiriah Arab Bersatu, Kuwait, Qatar, Bahrain dan Oman di Riyadh.

Lavrov berkata Moscow dan negara-negara Teluk berhasrat untuk mengembangkan lagi perkongsian mereka berbeza dengan ketegangan yang semakin meningkat antara Russia dan AS dan sekutu Eropahnya berhubung perang di Ukraine.

“Kami menegaskan semula fokus kami pada pembangunan komprehensif perkongsian kami, termasuk dalam keadaan baharu yang muncul dalam ekonomi dunia dalam konteks dasar rakan-rakan Barat kami,” katanya memetik laporan agensi berita Russia, TASS. – Agensi


Lebih 20,000 tempahan Honda HR-V baharu diterima

Honda Malaysia telah menerima lebih 20,000 tempahan untuk HR-V serba baharu yang didatangkan dengan gaya yang luar biasa, sistem janaan kuasa termaju dan ciri-ciri inovatif.

Sehubungan itu, tempoh menunggu untuk model tersebut ialah 12 bulan, bergantung kepada ketersediaan varian yang dipilih, lapor Bernama.

Pengarah Urusan dan Ketua Pegawai Eksekutif Hironobu Yoshimura berkata syarikat akan melakukan yang terbaik untuk menyerahkan kereta baharu kepada pelanggan secepat yang mungkin.

“Selain itu, lanjutan pengecualian cukai jualan oleh kerajaan juga telah meningkatkan jualan kereta Honda,” katanya dalam satu kenyataan bersempena pelancaran HR-V serba baharu hari ini.

Honda Malaysia menyasarkan untuk menjual 1,600 unit model baharu itu setiap bulan.

HR-V serba baharu terus meletakkan tanda aras yang lebih tinggi bagi segmen kenderaan utiliti sukan (SUV) kompak dengan pengenalan tiga pilihan sistem janaan kuasa untuk dipilih oleh pelanggan berdasarkan gaya hidup dan pilihan mereka.

Honda Malaysia juga mengumumkan senarai harga untuk kesemua varian iaitu untuk varian 1.5L e:HEV RS berharga RM140,800, varian 1.5T V pada RM134,800, 1.5T E (RM129,800), dan varian 1.5L S pada RM114,800.00 (harga atas jalan tanpa insurans).

Model baharu ini tersedia dalam lima pilihan warna — Ignite Red Metallic, Meteoroid Grey Metallic, Platinum White Pearl, Lunar Silver Metallic dan Ruse Black Metallic.


DAP minta Syed Saddiq tarik keputusan bertanding solo

Syed Saddiq Syed Abd Rahman diminta untuk menarik keputusan partinya, Parti Ikatan Demokratik Malaysia (MUDA) untuk bertanding solo pada Pilihan Raya Negeri (PRN) nanti.

Gesaan itu dibuat Naib Pengerusi DAP, Nga Kor Ming yang mengingatkan Ahli Parlimen Muar itu berada di sebelah blok menyokong kerajaan campuran dan tidak sepatutnya mereka bertanding solo.

“Kita cuma harap Syed Saddiq sebagai sahabat lama, maka adalah lebih baik jika dapat dirundingkan supaya kita dapat bersama bina semula negara kita

“Jangan lupa saudara Syed Saddiq adalah Ahli Parlimen menyokong Kerajaan Perpaduan, maka Kerajaan Perpaduan hanya menghantar seorang calon sahaja di semua kerusi,” katanya dipetik laporan BH.

Kor Ming terdahu menghadiri program mengenai Garis Panduan Perancangan dan Pembangunan (GPP) Bandar Diraja.

Beliau berkata demikian ketika diminta mengulas mengenai keputusan MUDA tetap mahu bergerak solo pada PRN yang akan diadakan 12 Ogos ini.

Syed Saddiq dilaporkan mengumumkan partinya akan bertanding pada PRN yang sekali gus bermaksud MUDA akan bertembung dengan Pakatan Harapan (PH) dan UMNO.

Untuk rekod, MUDA juga masih tidak lagi diterima permohonan mereka untuk menyertai PH yang sudah beberapa kali dibuat.

Suruhanjaya Pilihan Raya (SPR) sebelum ini menetapkan PRN di enam negeri diadakan serentak dengan 12 Ogos ini sebagai hari pengundian manakala 29 Julai sebagai hari penamaan calon.


Nur Jazlan kritik Ismail Sabri sebagai PM terlemah UMNO

Lambat dalam membuat keputusan berhubung kedudukan Datuk Zuraida Kamaruddin dalam Kabinet menyebabkan Datuk Nur Jazlan Mohamed mengkritik Datuk Seri Ismail Sabri Yaakob sebagai Perdana Menteri terlemah pernah UMNO ada.

Timbalan Pengerusi UMNO Johor itu berkata Ismail Sabri tidak dapat membuat keputusan dalam pentadbirannya kerana dikekang oleh faktor tertentu, malah tindakan bertangguh dalam membuat keputusan berhubung isu Zuraida mencerminkan kelemahan kerajaan dipimpinnya ketika ini.

“Beliau tidak boleh buat keputusan atau menegaskan kuasanya kerana menjadi ‘tebusan’ pihak tertentu.

“Hakikat beliau lambat buat keputusan menunjukkan bahawa beliau mungkin sedang berlengah. Sudah lebih dua minggu (Zuraida) meninggalkan Bersatu untuk menyertai Parti Bangsa Malaysia (PBM) dan beliau masih dalam Jemaah Menteri.

“Tidak pernah seorang Perdana Menteri UMNO selemah ini dalam sejarah negara,” katanya dipetik laporan FMT hari ini.

Senario yang berlaku dalam pentadbiran kerajaan ketika ini dilihat bercelaru, kata Nur Jazlan lagi.

“Bercelaru dan mencerminkan kedudukannya yang lemah,” katanya.

Nur Jazlan juga tidak menolak Ismail Sabri bimbang sekiranya tiga Ahli Parlimen (MP) yang berada dalam PBM berkemungkinan menarik sokongan sekiranya Zuraida tidak dikekalkan sebagai Menteri Perusahaan Perladangan dan Komoditi itu.

Pada 26 Mei lalu Zuraida mengumumkan meletak jawatan sebagai Menteri Perusahaan Perladangan dan Komoditi serta keluar Bersatu untuk sertai PBM.

Zuraida menjelaskan langkahnya menyertai PBM kerana tertarik dengan perjuangan parti baharu berkenaan.

Terdahulu, Presiden Bersatu Tan Sri Muhyiddin Yassin berkata Ismail Sabri berhak untuk menentukan individu yang akan dilantik bagi menggantikan jawatan yang disandang Zuraida.

Sebelum ini, Ismail Sabri berkata akan bertemu Zuraida bagi membincangkan kedudukannya dalam kerajaan, sementara Muhyiddin juga berkata sudah mempunyai nama calon yang akan menggantikan tempat Zuraida.


Singapura beri amaran kesan buruk, eraksi berpanjangan kopi Pejuang

Pihak berkuasa kesihatan Singapura memberi amaran kepada rakyatnya supaya tidak membeli atau mengambil produk kopi yang dikatakan mengandungi ramuan herba yang meningkatkan kesihatan seksual lelaki.

Pihak Berkuasa Sains Kesihatan Singapura (HSA) mengeluarkan nasihat itu pada Khamis (26 Mei) selepas agensi itu menerima maklum balas mengenai dua kes kesan buruk selepas individu tersebut mengambil Prime Kopi Pejuang 3 dalam 1.

Minuman itu telah dipasarkan secara dalam talian sebagai produk semulajadi yang mengandungi “bahan herba yang berkualiti tinggi”.

“HSA meneruskan untuk menguji produk kopi dan mendapati bahawa bertentangan dengan dakwaan iklan, ia bukan semula jadi atau herba dan mengandungi kepekatan tinggi bahan ubat kuat sintetik yang tidak diisytiharkan, tadalafil,” tambahnya.

Tadalafil ialah ubat preskripsi yang digunakan untuk merawat alat kelamin yang tidak berfungsi, yang hanya perlu diberikan di bawah pengawasan perubatan, tambah HSA.

Memetik laporan CNA, seorang pengguna dimasukkan ke jabatan kecemasan hospital selepas dia mengalami kesan buruk seperti sakit badan, menggigil, migrain dan kekejangan di sekitar garis rahang.

Seorang lagi pengguna mengalami priapisme, atau ereksi berpanjangan, kira-kira empat jam selepas mengambil produk, kata HSA.

Priapisme adalah keadaan serius dan boleh menyebabkan kerosakan tisu zakar dan kehilangan potensi kekal jika tidak dirawat dengan segera,” kata agensi itu.

HSA berkata pengguna yang mengambil produk mengikut arahan penggunaan yang dilabelkan, iaitu satu paket setiap hari, boleh terlebih dos pada lebih daripada 10 kali dos tadalafil biasa yang ditetapkan.

“Penggunaan tadalafil yang tidak sesuai adalah berbahaya dan boleh meningkatkan risiko kesan buruk yang serius, termasuk serangan jantung, strok, berdebar-debar, degupan jantung tidak teratur dan priapisme,” tambahnya.

Taladafil juga boleh menimbulkan risiko kesihatan yang serius kepada individu tertentu, termasuk mereka yang mempunyai masalah berkaitan jantung.

Ia boleh menyebabkan tekanan darah rendah yang boleh mengancam nyawa pada mereka yang mengambil ubat jantung, terutamanya yang mengandungi nitrat.

Prime Kopi Pejuang 3 dalam 1 dijual di tapak e-dagang tempatan seperti Shopee, Lazada, Qoo10 dan Carousell, serta di Facebook.

HSA telah bekerjasama dengan pentadbir platform untuk mengalih keluar penyenaraian yang terjejas dan telah mengeluarkan amaran kepada penjual.

“Semua penjual dan pembekal mesti menghentikan penjualan atau pembekalan Prime Kopi Pejuang 3 dalam 1 serta-merta.

“HSA tidak akan teragak-agak untuk mengambil tindakan penguatkuasaan tegas terhadap sesiapa sahaja yang menjual dan/atau membekalkan produk yang didapati dicemari dengan ramuan perubatan yang mujarab,” tambah pihak berkuasa itu.

Penjual dan pembekal produk bertanggungjawab untuk didakwa. Jika sabit kesalahan, mereka boleh dipenjara sehingga dua tahun, atau denda sehingga S$10,000, atau kedua-duanya sekali.

Orang ramai yang mempunyai sebarang maklumat mengenai penjualan dan pembekalan produk haram ini boleh menghubungi Cawangan Penguatkuasaan HSA di talian 6866 3485 pada waktu pejabat atau menghubungi mereka melalui e-mel.


14 PPV baharu diaktifkan di empat negeri mulai esok

Kerajaan bersetuju membuka lebih banyak pusat pemberian vaksin (PPV) baharu di empat negeri yang akan beroperasi mulai 25 dan 26 Julai ini bagi memastikan kadar vaksinasi harian terus meningkat.

Jawatankuasa Khas Jaminan Akses Bekalan Vaksin Covid-19 (JKJAV) dalam hantaran di Facebooknya hari ini memaklumkan 11 PPV baharu itu akan dibuka di Selangor, dan masing-masing satu di Johor, Kedah, dan Melaka.

Di Johor, PPV baharu yang akan beroperasi mulai Ahad 25 Julai 2021 ialah di Desaru Coast Conference Centre (DCCC).

PPV lain yang akan beroperasi pada Isnin 26 Julai 2021 ialah Universiti Islam Antarabangsa Sultan Abdul Halim Mu’adzam Shah (UniSHAMS) di Kedah; dan Dewan Majlis Perbandaran Jasin Sri Umbai, Melaka.

Sementara itu, 11 PPV baharu akan diaktifkan di Selangor mulai Isnin 26 Julai 2021 membabitkan:

Le Gardens Pavilion, gamuda Gardens, Rawang;
Dewan Banquet Persada PLUS, Subang;
Dewan Meranti 2 Seksyen U20 Bandar Baru Sungai Buloh, Shah Alam Utara;
Dewan Kenanga, Seksyen 28, Shah Alam Tengah;
Dewan Kemuning Utama, Seksyen 32, Shah Alam Selatan;
Dewan Persatuan Hokkien, Klang;
Dewan Persatuan Soka Gakkai;
Galaxy Mall, Ampang;
Bangi Convention Centre, Seksyen 14 Bandar Baru Bangi;
Dewan Canselor MSU, Seksyen 13, Shah Alam; dan
UNIKL – British Malaysia Institute, Sungai Pusu.

Semalam, negara merekodkan jumlah pemberian vaksin Covid-19 tertinggi apabila 507,050 dos suntikan diberikan kepada penerima di seluruh negara sejak program vaksinasi peringkat kebangsaan dilancarkan Februari lalu.

Daripada jumlah itu sebanyak 335,977 dos membabitkan penerima pertama, manakala 171,073 lagi penerima melengkapkan dos kedua masing-masing.


PN  buat saringan awal calon PRN

Kesemua calon Perikatan Nasional (PN) bagi Pilihan Raya Negeri (PRN) di enam negeri yang dinamakan akar umbi akan menjalani saringan awal.

Pengerusi PN Perak, Datuk Seri Ahmad Faizal Azumu berkata antara aspek yang disaring termasuklah kesihatan, integriti dan rekod bersih calon tersebut.

“Selepas proses rundingan kerusi dimuktamadkan dan saringan calon selesai, kita akan terus berkempen di enam negeri,” katanya, lapor BH, hari ini.

Ahmad Faizal yang juga Timbalan Presiden Bersatu berkata PN dijangka mencipta beberapa kejutan di beberapa kerusi terutama kawasan ramai pengundi Melayu di Pulau Pinang, Selangor dan Negeri Sembilan.

Menurutnya, jangkaan tersebut berdasarkan sikap pengundi di enam negeri yang dibuat lebih lima bulan.

“Kita jangka lebih banyak kerusi di tiga negeri yang kini dikuasai PN bakal diperoleh,” katanya.

Meskipun Pusat Merdeka Centre menjangkakan keputusan PRN kali ini tiada kejutan di mana pentadbiran sedia ada kekal mentadbir negeri masing-masing namun beliau berkata pihaknya yakin dan akan terus bekerja keras.

Beliau mendakwa hasil penyelidikan dan tinjauan sikap pengundi, PN akan kekal lebih selesa di Kedah, Kelantan dan Terengganu manakala lebih banyak kerusi dimenangi di negeri dikuasai Pakatan Harapan (PH) dan Barisan Nasional (BN).

“Kami berkeyakinan penuh dan akan terus bekerja keras memastikan PRN kali ini berpihak kepada PN di enam negeri ini,” katanya.

Kesemua negeri terbabit PRN dijangka membubarkan Dewan Undangan Negeri (DUN) pada Jun bagi memberi laluan kepada kepada pilihan raya tersebut.


EU wajibkan pengambilan dos penggalak terhadap pelancong

Kesatuan Eropah (EU) mengambil keputusan untuk mewajibkan suntikan vaksin penggalak kepada populasinya yang ingin melancong bermula musim panas ini.

Selain itu, mereka yang mengambil suntikan penggalak juga tidak lagi perlus menjalani ujian dan protokol kuarantin.

EU turut mengemukakan cadangan untuk menerima semua jenis vaksin yang diluluskan penggunaannya oleh Pertubuhan Kesihatan Sedunia (WHO) bagi tujuan perjalanan.

Ini bermaksud, Eropah akan menerima penerima vaksin keluaran China dan India yang melakukan perjalanan bukan kritikal.

Kesamarataan protokol di kesemua 27 negara anggota ini bertujuan membenarkan perjalanan bebas tetapi, kini sudah berdepan dengan sekatan baharu akibat lonjakan kes jangkitan.

Rancangan ini dikemukakan apabila Eropah sekali lagi menjadi pusat tumpuan penularan Covid-19 walaupun program vaksinasi di negaranya berjaya.

Dengan itu, usul berkenaan perlu diluluskan terlebih dahulu di peringkat Parlimen Eropah, yang sudah dibahasakan mulai Selasa lalu.

Pesuruhjaya Kesihatan EU menganggarkan sehingga kini peratusan vaksinasi bagi populasinya hanya sehingga 65 peratus.


Masih ada kelemahan 9 projek, program libatkan RM10.75 bilion

Sembilan audit prestasi bernilai RM10.75 bilion dijalankan pada 2021 melibatkan program, aktiviti dan projek yang dilaksanakan lapan kementerian, menurut Laporan Ketua Audit Negara (LKAN) Tahun 2021 Siri 1 yang dikeluarkan hari ini.

Menurut LKAN itu, daripada jumlah pengauditan tersebut, lima daripadanya melibatkan kategori projek manakala empat lagi adalah kategori program dan aktiviti, lapor Bernama.

“Secara keseluruhannya, perlaksanaan aktiviti, projek dan program Kerajaan Persekutuan dilaksanakan mengikut objektif yang ditetapkan. Bagaimanapun, masih terdapat kelemahan seperti sasaran output dan keberhasilan yang ditetapkan tidak dapat dicapai atau tidak boleh dinilai.

“Hal ini kerana sasaran kuantitatif, mekanisme dan indikator tidak ditetapkan, serta data berkaitan tidak diselenggarakan dengan lengkap dan kemas kini,” menurut laporan itu.

Susulan itu, Ketua Audit Negara telah mengemukakan 33 syor untuk dipertimbangkan pelaksanaannya oleh kementerian, jabatan, agensi Persekutuan yang diaudit.

Menurut LKAN, mengenai Pengurusan Syarikat Kerajaan Persekutuan, pengauditan pengurusan dilaksanakan berfokus terhadap pencapaian objektif penubuhan syarikat dengan meneliti tiga aspek iaitu tadbir urus korporat, pengurusan aktiviti dan kedudukan kewangan syarikat.

Pengauditan terhadap pengurusan Syarikat Tujuan Khas (SPV) pula dilaksanakan bagi menilai prestasi aktiviti, amalan tadbir urus korporat dan pengurusan aktiviti SPV.

“Secara keseluruhannya, daripada tiga syarikat yang diaudit, didapati dua syarikat telah mencapai objektif penubuhan syarikat; dua syarikat menunjukkan tahap amalan tadbir urus korporat yang memuaskan; dan satu syarikat mempunyai kedudukan kewangan yang kukuh.

“Hasil pengauditan terhadap pengurusan syarikat SPV pula mendapati setakat 31 Disember 2021, lima SPV (20 peratus) telah berjaya mencapai fungsi khususnya, 18 SPV (72 peratus) sedang melaksanakan fungsi khususnya manakala dua SPV (8 peratus) telah berubah hala tuju fungsi khususnya,” menurut laporan itu.

Bagi membolehkan penambahbaikan terhadap perkara yang dilaporkan, Ketua Audit Negara mengemukakan 15 syor kepada pihak pengurusan syarikat berkenaan untuk diambil tindakan.

Mengenai aktiviti kementerian, jabatan, agensi dan pengurusan syarikat di peringkat negeri pula, Jabatan Audit Negara menjalankan pengauditan prestasi terhadap 15 program, aktiviti dan projek melibatkan tiga kementerian di Sabah dan Sarawak.

Menurut laporan itu, 124 syor dikemukakan oleh Ketua Audit Negara melibatkan 62 syor untuk dipertimbangkan pelaksanaannya oleh kementerian, jabatan, agensi negeri serta 62 syor oleh pengurusan syarikat kerajaan negeri yang berkenaan.

“Semua Pegawai Pengawal, Ketua Jabatan, Ketua Pegawai Eksekutif yang berkenaan telah dimaklumkan terlebih dahulu mengenai perkara yang dilaporkan dalam Laporan Ketua Audit Negara untuk tujuan pengesahan,” menurut laporan itu.

LKAN Tahun 2021 Siri 1 mengenai Aktiviti Kementerian/Jabatan Kerajaan Persekutuan dan Badan-Badan Berkanun Persekutuan dan LKAN Tahun 2021 Siri 1 mengenai Pengurusan Syarikat Kerajaan Persekutuan akan dimuat naik di laman web Jabatan Audit Negara selepas pembentangannya di Dewan Rakyat.

LKAN peringkat negeri pula yang melibatkan 13 negeri hanya akan dimuat naik di laman web Jabatan Audit Negara selepas pembentangannya di Dewan Undangan Negeri masing masing.


Tiga kluster catat peningkatan mendadak 80 hingga 313.3 peratus

Kementerian Kesihatan (KKM) memaklumkan tiga kluster Covid-19 mencatat peningkatan mendadak antara 80 hingga lebih 300 peratus sepanjang Minggu Epidemiologi (ME) 3/2022 bermula 16 Januari sehingga 22 Januari 2022.

Bagaimanapun, kluster komuniti, kumpulan berisiko tinggi, dan import pula masing-masing mencatatkan penurunan sebanyak 88.9 peratus; 20.0 peratus; dan 66.7 peratus pada ME 3/2022 berbanding ME 2/2022.

Ketua Pengarah Kesihatan Tan Sri Dr Noor Hisham Abdullah berkata sepanjang ME 3/2022, kluster pendidikan mencatat lonjakan sehingga 313.3 peratus dan membimbangkan.

“Pada ME 3/2022, kluster institusi pendidikan menunjukkan peningkatan yang mendadak sebanyak 313.3 peratus. Selain itu, kluster tempat kerja dan kluster pusat tahanan juga menunjukkan peningkatan sebanyak 80 peratus dan 100 peratus.

“Seperti semua sedia maklum, sesi persekolahan telah bermula pada 9 Januari 2022 seperti yang ditetapkan oleh Kementerian Pendidikan.

“Peningkatan mendadak kluster pendidikan adalah sangat membimbangkan, kerana individu daripada pelbagai isi rumah akan berada dalam ruang dan waktu yang sama yang boleh menyebabkan tercetusnya kluster yang tidak diingini, sekiranya seseorang individu tidak patuh terhadap prosedur operasi standard sedia ada,” katanya dalam kenyataan hari ini.

Menurutnya, jumlah jangkitan baharu Covid-19 yang dilaporkan pada ME 3/3033 adalah sebanyak 23,752 kes, meningkat 7.9 peratus, dengan kes kematian sebanyak 102 kes (turun 19.0 peratus), berbanding ME 2/2022, manakala purata kes aktif adalah sebanyak 40,473 kes.

Beliau berkata walaupun kebanyakan populasi dewasa dan remaja telah menerima vaksin Covid-19, pematuhan terhadap prosedur operasi standard (SOP) perlu sentiasa ditekankan sama ada sebelum, semasa, dan selepas sesi persekolahan.

Sehubungan itu, beliau mengingatkan semua pihak supaya memakai pelitup muka dengan cara yang betul dan menjaga kebersihan tangan dalam mengawal penularan jangkitan Covid-19.

Dr Noor Hisham turut memaklumkan dalam tempoh 24 jam hingga 12 tengah hari tadi seramai 3,116 pesakit Covid-19 telah sembuh menjadikan kumulatif pulih meningkat kepada 2,759,049 kes atau 97.3 peratus daripada 2,836,159 kumulatif kes positif.

Sebanyak 406 kes import yang membabitkan 307 warganegara dan 99 rakyat asing turut dikesan dalam tempoh 24 jam itu, menjadikan keseluruhannya 16,352 kes, manakala 2,808 lagi adalah penularan tempatan yang turut melibatkan 101 rakyat asing.

Seramai 146 pesakit masih dirawat di unit rawatan rapi dengan 65 daripadanya memerlukan alat bantuan pernafasan.

Dalam tempoh 24 jam itu juga KKM mengesan sembilan lagi kluster baharu Covid-19 menjadikan keseluruhannya 6,315 kluster dengan 6,081 telah ditamatkan dan 234 masih aktif.

Daripada 3,214 kes harian yang dilaporkan pada hari ini, 35 kes atau 1.1 peratus melibatkan pesakit kategori 3, 4, dan 5; dan 3,179 kes (98.9 peratus) lagi kategori 1 dan 2, katanya.

Sementara itu, kadar kebolehjangkitan Covid-19 atau Ro/Rt pada jangkaan mengikut kes seharian semalam untuk seluruh negara adalah sebanyak 1.08, naik daripada Rt 1.07, dengan 10 negeri melebihi nilai 1.00, berbanding sembilan sehari sebelumnya.

Untuk rekod, nilai Rt merujuk kepada tahap kebolehjangkitan virus iaitu berapa ramai individu boleh dijangkiti oleh satu kes positif. Semakin rendah nilai itu, semakin kurang kemungkinan jangkitan bagi setiap kes positif.

Menurut pakar kesihatan kadar kebolehjangkitan berapa pada tahap membimbangkan apabila ia melepasi nilai 1.00 dengan lebih ramai individu berpotensi untuk dijangkiti.

Negeri Sembilan merekodkan kadar kebolehjangkitan paling membimbangkan mengikut jangkaan kes pada 23 Januari 2022 apabila mencatat nilai Rt 1.14, sekali gus boleh menyebabkan kes di negeri itu meningkat.

Kuala Lumpur pula mencatat nilai Rt sebanyak 1.09, diikuti Rt 1.08 bagi Kedah, Melaka, serta Johor; Putrajaya (1.05); Selangor (1.04); masing-masing 1.02 di Pulau Pinang serta Pahang; dan Rt 1.00 di Perak.

Dr Noor Hisham juga memaklumkan pada ME 3/2022, kadar penggunaan katil di Pusat Kuarantin & Rawatan Covid-19 Berisiko Rendah (PKRC) menunjukkan peningkatan berbanding minggu sebelumnya

“Kadar penggunaan katil unit rawatan rapi (ICU) dan katil bukan ICU pula menunjukkan penurunan manakala kadar penggunaan alat bantuan pernafasan tidak mencatatkan sebarang perubahan berbanding minggu sebelumnya,” katanya.


Dua juta penerima Sinovac bakal hilang status vaksinasi lengkap 1 April

Kira-kira dua juta penerima vaksin Sinovac diunjurkan berisiko untuk hilang status vaksinasi lengkap mereka pada 1 April ini, kata Menteri Kesihatan Khairy Jamaluddin.

Beliau berkata, ketika ini sebanyak 2.09 juta penerima Sinovac belum menerima dos penggalak, lapor Bernama.

“Mengikut unjuran kita untuk seminggu lagi, Kementerian Kesihatan unjurkan bahawa mungkin akan ada dua juta penerima vaksin berisiko hilang status vaksinasi lengkap mereka pada 1 April,” katanya dalam sidang media di Bangunan Parlimen di sini hari ini.

Sebelum ini, tempoh untuk mendapatkan dos penggalak bagi penerima vaksin itu sebelum status vaksinasi dalam aplikasi MySejahtera dinyatakan sebagai tidak lengkap berakhir 28 Feb lepas, sebelum ia dilanjutkan kepada 31 Mac ini.

Khairy berkata bagi menggalakkan penerima vaksin jenis itu mendapatkan suntikan penggalak, perbincangan dengan Singapura juga turut dilakukan susulan persetujuan kedua-dua negara membenarkan pengembara lengkap vaksinasi merentas sempadan darat tanpa menjalani kuarantin atau melaksanakan ujian Covid-19.

“Saya bincang perkara ini dengan Menteri Kesihatan Singapura, mereka (Singapura) juga menganggap divaksinasi sepenuhnya untuk Sinovac (penerima) sebagai tiga dos (termasuk penggalak), jadi jika anda ingin menikmati perjalanan ke Singapura, tanpa kuarantin, anda tahu apa yang perlu dilakukan,” katanya.

Pengecualian kuarantin dan ujian Covid-19 bagi perjalanan darat Malaysia-Singapura itu turut merangkumi ujian prapelepasan dan semasa ketibaan bermula 1 April ini.

Sementara itu, Khairy berkata walaupun negara akan beralih ke fasa peralihan ke endemik bermula 1 April ini, namun mandat pemakaian pelitup muka adalah kekal.

Dalam pada itu, Khairy berkata permohonan kuarantin di rumah dan pemakaian peranti pengesanan digital adalah antara prosedur untuk pengembara yang akan dimansuhkan bermula 1 April ini.

Turut dimansuhkan ialah Gelembung Pelancongan Antarabangsa Langkawi, kaunter ujian pengesanan Covid-19 RT-PCR oleh Kementerian Kesihatan di Lapangan Terbang Antarabangsa Kuala Lumpur (KLIA) dan My TravelPass.


UMNO boleh hilang kuasa kerana ‘ketegangan’ dalaman: ST Singapura

Media asing berpendapat tindakan Pengerusi Barisan Nasional (BN) Datuk Seri Ahmad Zahid Hamidi menggugurkan beberapa calon berprofil tinggi, selain ketegangan di dalam UMNO, bakal menyebabkan parti itu hilang kuasa di Perlis dan Perak.

Dalam laporannya malam ini, Straits Times (ST) Singapura mengulas bahawa ketegangan dalam UMNO akan mengancam penguasaan ke atas Perlis dan Perak – dua daripada tiga negeri ditadbir BN yang akan mengadakan pilihan raya serentak dengan Pilihan Raya Umum Ke-15 (PRU-15)

Sebelum ini, Suruhanjaya Pilihan Raya (SPR) menetapkan hari ini (Sabtu, 15 November 2022) sebagai hari penamaan calon, manakala hari pengundian awal (15 November) dan hari pengundian (19 November).

ST melaporkan keputusan Zahid yang juga Presiden UMNO menggugurkan beberapa calon berprofil tinggi daripada senarainya, termasuk di Perlis dan Perak, bukan sahaja mencetuskan kemarahan beberapa pemimpin berpengaruh, malah turut menghentikan persiapan pilihan raya di beberapa kawasan.

Ahli Parlimen yang sudah lama berkhidmat dan bekas Ahli Majlis Tertinggi UMNO Datuk Seri Tajuddin Abdul Rahman digugurkan sebagai calon untuk kerusi Parlimen Pasir Salak di Perak, mencetuskan “perpecahan” dalam kepimpinan UMNO bahagian itu.

Penguasaan UMNO ke atas Perak adalah lemah. BN yang diketuai UMNO pernah kehilangan negeri itu pada pilihan raya 2018, tetapi kembali menerajui kerajaan pada 2020 selepas pentadbiran Pakatan Harapan (PH) tumbang.

Sebelum Dewan Undangan Negeri (DUN) Perak dibubarkan untuk pilihan raya 19 November ini, BN hanya memiliki 25 daripada 59 kerusi, tetapi memerintah melalui gabungan bersama Perikatan Nasional (PN), yang akan dihadapinya sebagai saingan dalam PRU-15.

Sementara itru, di Perlis, Menteri Wilayah Persekutuan kerjajaan sementara, Datuk Seri Shahidan Kassim digugurkan sebagai calon bagi kerusi Parlimen Arau, menyebabkan beliau menutup pusat operasi parti di kawasan Parlimen berkenaan.

Shahidan kemudian memilih untuk tetap bertanding di kerusi itu, tetapi sebaliknya atas tiket PN. Beliau menguasai Arau selama empat penggal Parlimen dan empat penggal sebagai Ahli Dewan Undangan Negeri.

UMNO mempunyai 10 kerusi daripada 15 kerusi DUN Perlis sebelum pembubarannya, tetapi pertukaran Shahidan kepada PN boleh menyebabkan BN hilang kawalannya ke atas kawasan DUN utama.

Ini boleh mengurangkan lagi jumlah kerusi BN di dalam DUN, mengancam kedudukannya di Perlis, negeri yang tidak pernah kalah.

Kedua-dua Tajuddin dan Shahidan dilihat sebagai sekutu Perdana Menteri sementara Datuk Seri Ismail Sabri Yaakob, yang terperangkap dalam perebutan kuasa dengan Zahid, menjelang PRU-15

Bagaimanapun, masalah dalaman Umno tidak mungkin mengancam kedudukannya di Pahang, negeri kubu tradisi bagi parti terbesar Malaysia itu.

Datuk Mohd Nizar, anak kepada bekas Perdana Menteri Datuk Seri Najib Razak yang dipenjarakan, akan membuat penampilan sulung dalam perebutan kerusi DUN Peramu Jaya. Kerusi itu terletak dalam kawasan Parlimen Pekan, yang dipegang Najib sejak 1986, tetapi tidak akan dipertahankan kerana dipenjarakan.

Pengarah Bower Group Asia, Adib Zalkapli memberitahu The Sunday Times bahawa pertelingkahan dalam UMNO boleh membawa kepada kempen yang “tidak lancar” di negeri-negeri ini. Tetapi siapa yang dipilih oleh pengundi di peti undi masih bergantung kepada faktor lain.

“Tetapi pengundi tidak membuat keputusan berdasarkan politik dalaman, persaingan sebenar berlaku di luar parti politik,” katanya.


Kes baharu di Negeri Sembilan, Kedah naik mendadak

Sebanyak 8,574 jangkitan baharu Covid-19 dilaporkan di seluruh negara dalam tempoh 24 jam sehingga 12 tengah hari tadi menjadikan jumlah kumulatif kepada 844,870 kes.

Ketua Pengarah Kesihatan Tan Sri Dr Noor Hisham Abdullah berkata lapan negeri merekodkan peningkatan berbanding semalam, sementara Selangor walaupun mencatatkan penurunan tetapi kekal tertinggi iaitu 4,308 kes (4,682 kes semalam).

Lapan negeri yang merekodkan peningatan ialah Negeri Sembilan sebanyak 794 kes diikuti Kedah (415); Melaka (411); Johor (407); Pahang (314); Sabah (298); Terengganu (140); dan Labuan (66).

Semalam, 9,105 kes baharu dilaporkan di seluruh negara dalam tempoh 24 jam, susulan saringan bersasar yang dilakukan di beberapa lokaliti yang dikenakan Perintah Kawalan Pergerakan Diperketat (PKPD).


Rayuan Rosmah ditolak, keputusan kes rasuah solar ditetapkan 7 Julai

Rayuan dibuat oleh isteri Datuk Seri Najib Razak ditolak Mahkamah Tinggi Kuala Lumpur pada hari ini.

Datin Seri Rosmah Mansor membuat rayuan sebelum ini berhubung kes rasuah projek solar untuk sekolah-sekolah luar bandar di Sarawak, namun ia ditolak dan keputusan akan disampaikan pada 7 Julai depan.

Rayuan dibuat tersebut sebelum ini bagi membatalkan pertuduhan kes rasuah berhubung projek solar hibrid dan menggugurkan Datuk Seri Gopal Sri Ram sebagai ketua pendakwaan.

Panel hakim diketuai oleh Datuk Seri Mohd Zawawi Salleh sebulat suara menafikan permohonan Rosmah itu.

Dua lagi hakim ialah Datuk Vernon Ong Lam Kiat dan Datuk Mohamad Zabidin Mohd Diah.

Pada 6 Disember lalu, Mahkamah Rayuan menafikan permohonan kedua Rosmah untuk membatalkan kes itu.

Rosmah berdepan satu pertuduhan meminta RM187.5 juta dan dua pertuduhan menerima rasuah berjumlah RM6.5 juta daripada pengarah urusan Jepak Holdings Sdn Bhd ketika itu, Saidi Abang Samsuddin.

Rasuah itu didakwa diterima melalui bekas pegawai khasnya Datuk Rizal Mansor sebagai ganjaran kerana membantu Jepak mendapatkan Projek Bersepadu Sistem Solar Photovoltaic Hibrid serta Penyelenggaraan dan Operasi Genset/Diesel bagi 369 sekolah luar bandar di Sarawak bernilai RM1.25 bilion secara rundingan terus daripada Kementerian Pendidikan.

Pada 15 November 2018, Rosmah mengaku tidak bersalah di Mahkamah Sesyen Kuala Lumpur atas dua tuduhan meminta rasuah wang tunai RM187.5 juta dan menerima RM1.5 juta berhubung projek pembekalan dan pemasangan tenaga solar di sekolah luar bandar di Sarawak.

Bagi pertuduhan pertama, beliau didakwa meminta suapan untuk dirinya sendiri RM187.5 juta, yang dibuat melalui bekas pegawai khasnya Datuk Rizal Mansor, iaitu 15 peratus nilai kontrak daripada Saidi.

Wang berkenaan sebagai upah membantu Jepak Holdings mendapatkan projek dikenali sebagai Projek Bersepadu Sistem Solar Photovoltaic (PV) Hibrid dan Penyelenggaraan serta Operasi Genset/Diesel bagi 369 Sekolah Luar Bandar Sarawak bernilai RM1.25 bilion secara rundingan terus daripada Kementerian Pendidikan.

Rosmah didakwa melakukan perbuatan itu di Lygon Bistro, G-24, Ground Floor, Sunway Putra Mall, 100, Jalan Putra, Chow Kit dekat sini antara Mac dan April 2016.

Bagi pertuduhan kedua, beliau didakwa menerima rasuah berjumlah RM1.5 juta daripada bekas Pengarah Urusan Jepak Holdings, Saidi Abang Samsudin sebagai upah membantu Jepak Holdings mendapatkan projek itu di Nombor 11, Jalan Langgak Duta, Taman Duta, pada 7 September 2017.

Rosmah didakwa mengikut Seksyen 16(a)(A) Akta Suruhanjaya Pencegahan Rasuah Malaysia 2009 dan boleh dihukum bawah Seksyen 24(1) akta sama.

Sabit kesalahan, ia memperuntukkan hukuman penjara maksimum 20 tahun dan denda tidak kurang lima kali ganda jumlah atau nilai suapan atau RM10,000, mengikut mana lebih tinggi.

Pada 10 April 2019, Rosmah sekali lagi dihadapkan ke Mahkamah Sesyen atas pertuduhan menerima suapan RM5 juta daripada Saidi menerusi Rizal kerana membantu Jepak Holdings mendapatkan projek sama di tempat yang sama di Jalan Langgak Duta.

Semua kes itu dipindahkan dari Mahkamah Sesyen ke Mahkamah Tinggi untuk perbicaraan.


Rosmah angguk, kata hmmm tanda setuju terima wang: Hakim

Datin Seri Rosmah Mansor hanya mengangguk dan berkata ‘hmmm’ ketika wang berjumlah RM1.5 juta dibawa ke kediamannya di Jalan Langgak Duta, sambil mengarahkan ‘butler’ membawa masuk dua beg ke biliknya, menandakan dia mengakui dan menerima wang berkenaan.

Hakim Mahkamah Tinggi Kuala Lumpur Mohamed Zaini Mazlan, berkata Pengarah Urusan Jepak Holdings Sdn Bhd, Saidi Abang Samsudin dalam keterangannya memaklumkan itu reaksi Rosmah ketika dia membawa wang seperti dijanjikan dan akan membayar selebihnya selepas menerima pembayaran lanjut.

Hakim juga berpuas hati, gambar dan rakaman video yang dirakam oleh Rayyan Radzwill Abdullah membuktikan dua beg sandang berisi wang diletakkan di ruang tamu kediaman suami Rosmah – bekas Perdana Menteri Datuk Seri Najib Razak.

“Reaksi tertuduh menunjukkan dia mengakui dan menerima wang itu. Rizal (bekas pembantu khas Datuk Seri Najib Razak, Datuk Rizal Mansor) juga melihat dan mendengar tertuduh mengarahkan butler (pembantunya) mengambil dua beg sandang mengandungi wang dan meletakkan dalam biliknya,” katanya dalam penghakiman bertulis setebal 116 muka surat.

Menurutnya beliau hanya boleh membuat kesimpulan bahawa tertuduh sepatutnya boleh memeriksa kandungan dua beg itu dan kemudian mengiranya, yang berjumlah RM1.5 juta.

Mahkamah juga berpuas hati bahawa Rizal sendiri melihat dan mendengar Rosmah mengarahkan ‘butler’ membawa masuk kedua-dua beg berisi wang tersebut ke biliknya.

“Rantaian pergerakan wang RM1.5 juta itu berjaya dibuktikan dan saya menyimpulkan bahawa kedua-dua beg itu mengandungi wang tersebut,” katanya.

Pada hemat hakim berkenaan, jika Rosmah tidak berniat menerima wang tersebut, dia sepatutnya meminta Saidi Abang Samsuddin dan Rayyan meninggalkan kediamannya atau membuat laporan polis atau memulangkannya kepada Saidi.

“Semua perkara ini tidak dilakukannya. Reaksi tertuduh ialah dia mengangguk dan berkata, “Hmmm”, apabila Saidi memberitahunya bahawa dia sudah membawa wang seperti dijanjikan dan akan membayar selebihnya berdasarkan pembayaran lanjut yang diterima,” kata Mohamed Zaini.

Mahkamah turut berpuas hati Saidi, Rizal dan Rayyan meninggalkan kediaman Rosmah tanpa membawa keluar kedua-dua beg berkenaan.

“Bagi tuduhan ketiga, mahkamah berpuas hati pendakwaan berjaya membuktikan tertuduh menerima wang RM5 juta daripada Saidi melalui Rizal di kediaman rasmi di Seri Perdana, Putrajaya pada 20 Disember 2016,” katanya.

Mohamed Zaini kemudian menjatuhi hukuman penjara 10 tahun dan denda RM970 juta terhadap Rosmah setelah didapati bersalah terhadap tiga pertuduhan rasuah melibatkan projek solar hibrid di sekolah-sekolah luar bandar di Sarawak.

Beliau bagaimanapun membenarkan permohonan Rosmah untuk menangguhkan hukuman sementara menunggu rayuan di Mahkamah Rayuan.

Mohamed Zaini juga membenarkan ikat jamin RM2 juta yang ditetapkan sebelum ini dikekalkan.

Jika gagal membayar denda berkenaan, Rosmah perlu menjalani hukuman penjara tambahan 30 tahun.

Untuk rekod, ini adalah denda tertinggi pernah dikenakan terhadap mana-mana pesalah mengikut Akta Suruhanjaya Pencegahan Rasuah Malaysia (SPRM).

Rosmah pada 15 November 2018, mengaku tidak bersalah di Mahkamah Sesyen, atas dua tuduhan meminta rasuah wang tunai RM187.5 juta dan menerima RM1.5 juta berhubung projek pembekalan dan pemasangan tenaga solar di sekolah luar bandar di Sarawak.


Wanita Jepun mahu seorang atau tiada langsung anak: Kajian

Kebanyakan wanita muda di Jepun yang berharap untuk berkahwin hanya mahukan seorang sahaja anak atau langsung tidak mahu sama sekali – kali pertama dalam sejarah selepas perang bahawa purata bilangan kelahiran telah jatuh di bawah dua – menurut satu tinjauan, menambah kebimbangan negara itu akan semakin banyak dengan populasi beruban.

Institut Penyelidikan Penduduk dan Keselamatan Sosial Kebangsaan dalam tinjauan yang dijalankan pada 2021 mendapati bahawa minat terhadap perkahwinan telah menurun dengan ketara dalam kalangan individu dewasa muda sejak tinjauan terakhirnya pada 2015, walaupun lebih 80 peratus masih mahu mengikat tali pertunangan.

Institut itu telah menjalankan tinjauan mengenai trend kelahiran dan perkahwinan hampir setiap lima tahun sejak 1940. Tinjauan 2021 mendapat maklum balas daripada 7,826 individu yang belum berkahwin dan 6,834 pasangan yang sudah berkahwin.

Institut itu berkata, data yang dikeluarkan pada 9 September, menunjukkan “minat untuk membentuk keluarga semakin berkurangan,” memetik “kemungkinan ketidakpastian semasa wabak Covid-19 telah menjejaskan harapan dan niat orang ramai untuk masa depan.”

Kebanyakan daripada 4,086 responden belum berkahwin berumur antara 18 dan 34 sama ada tidak mahu anak atau hanya mahukan seorang sahaja, dengan purata bagi wanita jatuh daripada 2.02 anak pada 2015 kepada 1.79 dan purata bagi lelaki menurun daripada 1.91 kepada 1.82, kedua-duanya menandakan tahap terendah baharu.

Pertubuhan Kerjasama dan Pembangunan Ekonomi – sebuah organisasi antara kerajaan dengan 38 negara anggota – mengesyorkan kadar kesuburan purata 2.1 kelahiran sepanjang hayat wanita untuk mengekalkan populasi yang stabil.

Minat terhadap perkahwinan juga telah menurun berbanding dengan tinjauan sebelumnya, iaitu berada pada 84.3 peratus dalam kalangan wanita, turun 5.0 mata peratusan, dan 81.4 peratus dalam kalangan lelaki, turun 4.3 mata peratusan.

Angka bagi mereka yang berharap untuk berkahwin secara relatifnya stabil sejak 1997.

Satu daripada tiga individu tidak mahu hubungan, manakala 27.8 peratus wanita yang belum berkahwin dan 21.1 peratus lelaki yang belum berkahwin menjalin hubungan.

Ditanya mengenai faktor yang akan mempengaruhi sama ada mereka berkahwin, 70.2 peratus wanita berkata sikap dan kemahiran pasangan berkaitan dengan kerja rumah dan pemeliharaan anak, meningkat daripada 57.7 peratus dalam tinjauan sebelumnya, manakala 48.2 peratus lelaki menyebut potensi pendapatan pasangan, meningkat daripada 41.9 peratus.

Institut itu juga berkata pandemik Covid-19 telah menjejaskan cara pasangan bertemu, dengan arahan tinggal di rumah dan bekerja dari rumah mengubah interaksi secara peribadi.

Antara mereka yang mengikat tali pertunangan antara Julai 2018 dan Jun 2021, 13.6 peratus bertemu dalam talian melalui media sosial atau aplikasi perhubungan. – Agensi


Angkasawan China mendarat di stesen angkasa Tiangong

Tiga angkasawan China mendarat di Stesen Angkasa Lepas Tiangong selepas melalui perjalanan tujuh jam dengan roket Long March-2F membawa kapal angkasa Shenzhou-12 dari Gurun Gobi di barat laut negara itu hari ini.

Kapal angkasa Shenzhou-12 berjaya disambungkan dengan bahagian depan modul teras stesen Tiangong, menurut kenyataan Agensi Angkasa China.

Ketiga-tiga angkasawan itu akan berada di modul teras dan orbit selama tiga bulan.

“Penerbangan berjalan dengan lancar. Ini adalah langkah pertama. Terdapat banyak cabaran yang akan datang,” kata Chen Shanguang, Penolong Pengarah Program Angkasa China.

Stesen penyiaran tempatan, CCTV menunjukkan detik perjalanan dalam kapal angkasa berkenaan secara langsung.

Ketika mencecah orbit, ketiga-tiga angkasawan itu membuka visor topi keledar dan seorang daripada mereka tersenyum sambil melambai ke arah kamera.

Angkasawan yang lain pula dilihat cuba mengapungkan sebatang pen kerana sudah memasuki ruang sifar graviti, ketika melihat manual penerbangan.

Komander misi itu, Nie Hausheng, seorang juruterbang tentera udara di Tentera Pembebasan Rakyat (PLA), sudah dua kali menyertai misi angkasa lepas. Dua angkasawan lain juga anggota tentera. – Agensi